Kembara Riuh Keluarga Malaysia Edisi ke 3, Riuh Nau! mampu catat lebih 20,000 pengunjung

BANDA HILIR, 6 Ogos- Kembara Riuh Keluarga Malaysia Edisi ke 3, Riuh Nau! yang sedang berlangsung di Melaka diyakini mampu mencapai sasaran kehadiran 20,000 pengunjung.  Keyakinan itu disuarakan Menteri Komunikasi dan Multimedia (MenKOMM), Tan Sri Annuar Musa.  Ia katanya selepas melihat sambutan menggalakkan yang diterima daripada pengunjung sama ada dari dalam dan luar negara.  Beliau mahu kemeriahan Riuh Nau! dapat terus dikekalkan dan ditambah baik daripada masa ke semasa.  Beliau ditemui selepas melawat tapak kembara Riuh Keluarga Malaysia di Dataran Pahlawan, Banda Hilir.  Pada lawatan itu beliau berkesempatan beramah mesra dan meninjau produk serta hasil kreatif yang dipasarkan peserta dalam kembara berkenaan.  Kembara Riuh Keluarga Malaysia di Melaka berlangsung selama tiga hari berakhir esok.

(Tan Sri Annuar melawat tapak kembara Riuh Keluarga Malaysia di Dataran Pahlawan, Banda Hilir)


Pasar raya, kedai runcit mula turun harga minyak sawit berbotol

MELAKA, 6 Ogos- Beberapa rantaian pasar raya dan kedai runcit mula menurunkan harga minyak sawit berbotol, meskipun penetapan harga siling minyak masak botol tidak bersubsidi mula berkuat kuasa Isnin ini.  Langkah tersebut mendapat pujian Pengerusi Pasukan Khas Jihad Tangani Inflasi, Tan Sri Annuar Musa.  Beliau berharap, pihak lain yang dapat mencontohi langkah sama.  "Kita menetapkan 8 haribulan 5kg pada harga RM34.70, mereka sudah pun menjual pada harga RM32.70 dan itu satu langkah yang baik."Saya harap rantaian kedai-kedai ataupun pasar raya yang lain dapat melakukan tindakan yang sama, tak semestinya tunggu 8 haribulan sebab kita tahu sebahagian daripada stok itu ada juga dibeli waktu harga murah," katanya.

(Annuar ketika mengadakan lawatan mengejut di sebuah pasar raya di Duyong, Melaka hari ini)

Beliau berkata demikian kepada pemberita selepas mengadakan lawatan mengejut di sebuah pasar raya di Duyong, di sini hari ini. Terdahulu, kerajaan memutuskan harga maksimum bagi minyak masak sawit tulen tidak bersubsidi dalam botol lima kilogram (kg) ditetapkan secara bulanan dengan bulan ini ditetapkan pada harga RM34.70 sen bagi Semenanjung berkuat kuasa 8 Ogos.  Keputusan penetapan harga maksimum tersebut dibuat berdasarkan harga Minyak Sawit Mentah (CPO) yang akan diumumkan oleh Lembaga Minyak Sawit Malaysia (MPOB) pada setiap bulan.


Industri ayam, KPDNHEP laksana stok penimbal

PUTRAJAYA, 6 Ogos- Kementerian Perdagangan Dalam Negeri dan Hal Ehwal Pengguna (KPDNHEP) melaksanakan stok penimbal serta menggalakkan penyertaan lebih banyak pemain dan pengusaha dalam industri ayam.Tujuannya bagi mewujudkan persaingan sihat dan memberi lebih pilihan kepada pasaran.Menurut Timbalan Menteri berkenaan, Datuk Rosol Wahid pemantauan berterusan akan dilakukan terhadap industri terlibat."Kita di peringkat kementerian, kita dah bincang kelmarin dalam post kabinet untuk nak tentukan satu barang itu stabil harga ialah dengan mengadakan stok penimbal."Stok penimbal kita ada gula stok penimbal, ayam ada stok penimbal dan kita nak kembangkan lagi kepada beberapa produk yang penting untuk kita pastikan bila barang naik stok penimbal ini akan menentukan harganya tidak terlalu tinggi," katanya.

Beliau bercakap kepada media selepas merasmikan Majlis Penjenamaan Semula Francais NY Steak Shack (NYSS), di sini hari iniSemalam, Ketua Pegawai Eksekutif MyCC, Iskandar Ismail memaklumkan lima syarikat pengisar makanan berkaitan bekalan ayam dikesan melanggar Seksyen 4 Akta Persaingan 2010 dengan terbabit perjanjian antipersaingan atau lebih dikenali sebagai perjanjian kartel.Melalui perjanjian terbabit, kelima-lima syarikat itu dikesan menaikkan kuantum harga makanan ternakan ayam dalam negara.


MAWILLA 4 dibina secara berfasa - Hishammuddin

KUCHING, 6 Ogos- Markas Wilayah Laut Timur (MAWILLA 4) di Bintulu dirancang dibina secara berfasa menerusi Rancangan Malaysia ke-12 (RMKe-12) dan RMKe-13.Menteri Kanan Pertahaan, Datuk Seri Hishammuddin Hussein dalam kenyataan medianya hari ini memberitahu langkah tersebut adalah bagi meningkatkan keupayaan pertahanan udara dan maritim sekali gus memastikan instalasi strategik negara di perairan Sarawak terus terpelihara daripada sebarang ancaman.Ia merupakan antara tiga perkara utama yang dibincangkan ketika pertemuan bersama kepimpinan tertinggi Kementerian Pertahanan (MINDEF) dan Angkatan Tentera Malaysia (ATM) bersama Premier Sarawak, Tan Sri Abang Johari Tun Openg di Kuching. Perkara seterusnya dibincangkan adalah mengenai pengukuhan pertahanan di sempadan melibatkan atur gerak anggota dan aset Tentera Darat Malaysia (TDM) khususnya Rejimen Sempadan (RS) mencukupi dan sedia dipertingkatkan dari masa ke masa.  Ini melibatkan keberadaan dan siap siaga di sempadan Sarawak-Kalimantan serta Sarawak-Brunei termasuk menambah 12 buah Pos Imbangan baharu yang juga akan dibincangkan bersama rakan sejawat di Republik Indonesia, Tuan Yang Terutama Prabowo Subianto.  Perbincangan diteruskan mengenai Dasar Industri Pertahanan dan Keselamatan Negara (DIPKN) yang sedang berada di peringkat akhir perangkaan.  Antara fokus dasar ini adalah mewujudkan hub-hub industri pertahanan di seluruh negara menerusi kerjasama Kerajaan Negeri termasuk oleh Kerajaan arawak yang menunjukkan minat dan menyuarakan kesediaan untuk turut serta dan bekerjasama dengan MINDEF bagi menjayakan perancangan berkaitan industri pertahanan di Sarawak.  Turut hadir dalam pertemuan tersebut adalah Ketua Setiausaha MINDEF, Datuk Sri Muez Abd Aziz; Panglima Angkatan Tentera, Jeneral Tan Sri Affendi Buang; Panglima Tentera Darat, Jeneral Tan Sri Zamrose Mohd Zain dan Panglima Medan Timur Tentera Darat Malaysia, Leftenan Jeneral Datuk Mardzuki Muhammad.

(Ketua Setiausaha MINDEF, Datuk Sri Muez Abd Aziz; Panglima Angkatan Tentera, Jeneral Tan Sri Affendi Buang; Panglima Tentera Darat, Jeneral Tan Sri Zamrose Mohd Zain dan Panglima Medan Timur Tentera Darat Malaysia, Leftenan Jeneral Datuk Mardzuki Muhammad turut serta dalam pertemuan dengan Primier Sarawak)


Koperasi medium perangi orang tengah - Annuar

MELAKA, 6 Ogos- Koperasi boleh digunakan kerajaan sebagai medium dalam usaha memerangi 'orang tengah' yang cuba mengambil keuntungan berlebihan.  Pengerusi Pasukan Khas Jihad Tangani Inflasi, Tan Sri Annuar Musa berkata langkah tersebut juga secara tidak langsung membantu mengurangkan ‘orang tengah’ bagi rantaian yang tidak diperlukan.  "Kaedah menggunakan koperasi juga akan memotong sesetengah rantaian yang dimainkan oleh orang tengah yang tidak diperlukan makna ada kaedah terus daripada pengeluar, pembungkus macam yang diberikan kepada koperasi."Mereka dibenarkan import gula, dibenarkan untuk pembungkusan kepada peket yang kecil dan mereka boleh terus mengedar sebagai peruncit melalui rangkaian kedai-kedai koperasi," katanya.

(Annuar ketika meninjau harga barangan di sebuah pasar raya di Duyong, Melaka hari ini)

Annuar yang juga Menteri Komunikasi dan Multimedia (MenKOMM) menyatakan demikian selepas meninjau harga barangan di sebuah pasar raya di Duyong, di sini hari ini. Tambahnya, koperasi turut memberi jaminan harga yang ditawarkan adalah 15 ke 20 peratus lebih rendah berbanding harga di pasaran ketika ini.  Beliau mengulas saranan Perdana Menteri, Datuk Seri Ismail Sabri Yaakob, yang menggesa Kementerian Pertanian dan Industri Makanan (MAFI) mengembalikan usaha jihad memerangi orang tengah yang pernah dilaksanakan pada lapan tahun lepas.


Orang Asli tidak pernah dipinggirkan - Mahadzir Khalid

TUMPAT, 6 Ogos- Kerajaan menafikan tuduhan sesetengah pihak yang mendakwa masyarakat OrangAsli di negara ini dipinggirkan.  Menurut Menterinya, Datuk Seri Mahdzir Khalid,dakwaan tersebut sama sekali tidak berasas kerana segala perkara berkaitan Orang Asli terletak dibawah seliaan Jabatan Kemajuan Orang Asli (JAKOA) dan kerajaan sentiasa menjaga kemudahan asas,bidang pendidikan,perumahan dan juga aktiviti ekonomi mereka. Katanya, sebagai contoh dalam bidang pendidikan sahaja terdapat 114 buah sekolah kebangsaan untuk Orang Asli serta terdapat juga pelajar dalam kalangan mereka bercampur dengan kaum lain di sekolah biasa.  Katanya terdapat sekolah di negeri Pahang yang dipanggil K9 khas untuk pelajar Orang Asli. Tambahnya,terdapat 53 anak Orang Asli yang berjaya menuntut di universiti di luar negara dan di universiti tempatan seramai 918 setakat in sekali gus jelas menunjukkan menunjukkan masyarakat Orang Asli tidak terpinggir.  Beliau menyatakan perkara itu kepada pemberita pada sidang media program Jom Masuk Kampung Bekwoh Rakyat bersama menteri di Pantai Geting, Tumpat.  Turut hadir Pengerusi FELCRA Berhad Datuk Ahmad Jazlan Yaakub.  Jumlah penduduk orang Asli di Malaysia ketika ini melebihi 207,000 orang di 853 buah kampung.

(Datuk Seri Mahdzir Khalid pada sidang media program Jom Masuk Kampung Bekwoh Rakyat di Tumpat)


Dakwa Imam Mahdi muncul hari arafah antara faktor pusat tarekat ditutup - Mufti

SEREMBAN, 6 Ogos - Beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara faktor pusat pengamalan Tarekat al-Naqsyabandiah al-Khalidiyyah di Labu di sini ditutup selama enam bulan.Mufti Kerajaan Negeri Sembilan Datuk Mohd Yusof Ahmad berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya telah ke Arab Saudi bagi mengerjakan umrah selain menantikan kemunculan Imam Mahdi.“Mereka ke sana pada Mac lepas, bagaimanapun ada dalam kalangan pengikutnya nampak perbuatan dilakukan Habib Shah Firdaus tidak betul dan hilang kepercayaan, jadi sebahagian mereka balik ke Malaysia dan buat laporan kepada jabatan mufti negeri,” katanya kepada Bernama hari ini.Mohd Yusof berkata pihaknya akan membuat siasatan dalam tempoh enam bulan itu selain turut berhubung dengan Konsulat Malaysia di Jeddah bagi mengenal pasti keberadaan Habib Shah Firdaus.

(Mufti Kerajaan Negeri Sembilan Datuk Mohd Yusof Ahmad /FOTO Mufti Negeri Sembilan)

Beliau berkata sebelum ini tiada apa-apa isu melibatkan pusat itu malah ia turut berdaftar di bawah Enakmen Tarekat Tasawuf (Negeri Sembilan) 2005 pada 13 Ogos 2018.Pusat berkenaan ditutup enam bulan berkuat kuasa 3 Ogos lepas berikutan aduan terdapat perbuatan atau perkara yang bercanggah dengan hukum syarak bagi siasatan lanjut dilakukan sebelum Muzakarah Jawatankuasa Fatwa Negeri Sembilan membuat keputusan membatalkan pendaftaran terekat tersebut atau sebaliknya.Dalam pada itu, Mohd Yusof menasihatkan orang ramai khususnya pengikut tarekat mempelajari dan memahami ilmu akidah dan syariat dengan betul supaya tidak mudah diselewengkan mana-mana pihak - BERNAMA


PBS beri respon awal penyelamatan sebelum bomba tiba

SEREMBAN, 6 Ogos- Pasukan Bomba Sukarela (PBS) berperanan memberi respon awal dengan melaksanakan langkah penyelamatan sebelum pasukan penyelamat tiba di lokasi kejadian. Timbalan Pengarah Jabatan Bomba dan Penyelamat Malaysia (JBPM) Negeri Sembilan, Abd Rahman Ali berkata pasukan itu juga dilatih dengan kemahiran kebombaan untuk mengendalikan insiden di peringkat komuniti.Sekiranya berlaku kebakaran, PBS yang telah dilatih boleh melakukan pemadaman api dengan mempraktik prosedur operasi standard JBPM sehingga pasukan keselamatan tiba untuk mengambil alih tugasan. "PBS ini sebenarnya lebih kepada tindakan awal sebelum pasukan bomba sampai ke tempat kejadian dan kalau mengikut statistik kita memang ada juga PBS yang sampai dahulu dan dia ambil kira sebagai respon time."Selain daripada itu PBS juga banyak membantu kita dari segi pelaksanaan pemeriksaan pili-pili bomba yang ada di persekitaran," katanya.

(Abd Rahman Ali menghadiri Program Bomba Komuniti PBS Kampung Batu Tiga Mambau, Seremban hari ini)

Beliau menyatakan demikian selepas menghadiri Program Bomba Komuniti PBS Kampung Batu Tiga Mambau, di sini hari ini.Sebanyak 15 pasukan PBS diwujudkan di peringkat komuniti di Negeri Sembilan, membabitkan penyertaan seramai 850 penduduk.


Amaran hujan berpanjangan, APM Labuan siap siaga

LABUAN, 6 Ogos- Susulan amaran hujan berpanjangan yang dikeluarkan Jabatan Meteorologi Malaysia (MET Malaysia), Jawatankuasa Pengurusan Bencana Daerah (JPBD) Labuan menerusi sekreteriatnya Angkatan Pertahanan Awam Malaysia (APM) Labuan telah bersiap-siaga menghadapi sebarang kemungkinan bencana berlaku di wilayah ini.  Pegawai Pertahanan Awam Labuan, Leftenan Kolonel (PA) Erwin Kinsui berkata, seramai 50 anggota telah bersedia yang boleh digerakkan pada bila-bila masa, serta persiapan dari segi aset darat dan air.  Beliau berkata, petugas Pusat Kawalan Operasi Daerah (PKOD) APM Labuan sentiasa melakukan pemantauan di beberapa lokasi yang disasarkan berisiko ditimpa bencana.  Tambahnya, Bilik Gerakan Bencana akan diaktifkan sekiranya berlaku bencana banjir yang teruk, di samping persediaan pusat pemindahan sementara (PPS) bagi menempatkan mangsa berkenaan.  Jelas beliau lagi, empat kawasan menjadi tumpuan yang berisiko tinggi iaitu Kg. Patau-Patau, Kg. Bukit Kalam, Kg. Ganggarak-Merinding dan Kg. Sungai Bedaun.  Selain itu, empat PPS akan beroperasi bagi menempatkan mangsa bencana tersebut.  "Antara PPS yang dibuka ialah yang pertama PPS Jabatan Bomba dan Penyelamat Rancha-Rancah yang boleh menampung 300 orang, kedua PPS Dewan Kompleks MAIWP juga menampung 300 orang, ketiga, PPS Sekolah Agama Lubok Temiang dan keempat, PPS Jabatan Bomba dan Penyelamat Layangan juga boleh menampung 300 orang,"kata Erwin.Beliau berkata demikian selepas dihubungi oleh pemberita di Labuan. Dalam pada itu, kesiapsiagaan mengahadapi bencana ini turut mendapat kerjasama daripada Perbadanan Labuan, Jabatan Kebajikan Masyarakat (JKM), PDRM Labuan dan Jabatan Bomba dan Penyelamat (JBPM) Labuan. Justeru itu, beliau menasihatkan kepada penduduk di pulau ini bersiap sedia dengan sebarang kemungkinan bencana berlaku dengan menyediakan dokumen serta barang yang penting, ketika mereka dipindahkan ke penempatan sementara.

(Pegawai Pertahanan Awam Labuan, Leftenan Kolonel (PA) Erwin Kinsui)


Jawatankuasa khas ditubuh, selesai perbalahan - PM

(Insiden berlaku di KLIA, Rabu lalu)

SERDANG, 6 Ogos- Satu jawatankuasa khas dalaman akan ditubuhkan bagi menyelesaikan isu perbalahan berkaitan Ketua Pengarah Perkhidmatan Awam dengan seorang pegawai kanan Jabatan Imigresen Malaysia di Lapangan Terbang Antarabangsa Kuala Lumpur baru-baru ini.  Ketua Setiausaha Negara (KSN) Tan Sri Mohd Zuki Ali diberi tanggungjawab untuk memilih ahli jawatankuasa itu nanti.  Perdana Menteri, Datuk Seri Ismail Sabri Yaakob memaklumkan; perkara itu perlu diteliti secara adil dan dapat diselesaikan segara.  "Kita serah kepada jawatankuasa untuk siasat, bukan susah sangat sebab saya lihat ada video. Mereka perlu memanggil saksi, kedua-dua belah pihak dan jawatankuasa tersebut akan buat keputusan."Kita bincang dan tidak mahu timbul perpecahan dalam kakitangan kerajaan, suasana harmoni dalam kerajaan perlu dikekalkan,"katanya. Beliau menjelaskannya kepada media selepas merasmikan Pameran Pertanian, Hortikultur dan Pelancongan Agro Malaysia (MAHA) 2022 di MAEPS, Serdang. Terdahulu, Jabatan Perkhidmatan Awam (JPA) menafikan Ketua Pengarahnya mengeluarkan kata-kata kesat terhadap seorang Pegawai Kanan Imigresen di Lapangan Terbang Antarabangsa Kuala Lumpur (KLIA), yang dikatakan berang ekoran tidak diberi layanan vip.

(Perdana Menteri ditemui media selepas merasmikan MAHA 2022 di Serdang)


MAHA 2022 : Pelbagai aktiviti usahawan disediakan KPLB

KUALA LUMPUR, 5 Ogos– Pelbagai aktiviti usahawan menarik disediakan Kementerian Pembangunan Luar Bandar (KPLB) buat pengunjung Pameran Pertanian Hortikultur dan Agropelancongan (MAHA) 2022.Penyertaan KPLB di Dewan A, Taman Ekspo Pertanian Malaysia Serdang (MAEPS) membawakan Pavilion Usahawan Desa @ KPLB yang memaparkan program keusahawanan di bawah KPLB seperti Program Rural Business Challenge (RBC), Program Start Right@KPLB (PSR), Program Skim Pengukuhan Keusahawanan Luar Bandar (SPKLB), Program Skim Pembiayaan Ekonomi Desa (SPED) dan Program Desamall@KPLB.Usahawan bimbingan agensi di bawah KPLB turut memasarkan produk daripada kategori Makanan dan Minuman, Kesihatan dan Kecantikan serta Fesyen dan Aksesori.Timbalan Ketua Setiausaha (Dasar) KPLB Datuk Che Murad Sayang Ramjan berkata, Pavilion Usahawan Desa @ KPLB menyediakan ruang bagi memasarkan pelbagai produk jualan dari 50 usahawan bimbingan agensi di bawah KPLB.Selain sebuah kafeteria dan kiosk kopi sebagai satu tarikan pengunjung untuk menikmati makanan dan minuman yang dihasilkan oleh usahawan luar bandar iaitu RBC Cafe dan Cembor Kopi. “Di samping itu, antara pengisian aktiviti yang turut dijadualkan di pavilion ini termasuk product testing dan product pitching oleh usahawan luar bandar bagi memastikan aktiviti promosi serta jualan produk/ perkhidmatan usahawan luar bandar dapat dipertingkatkan.”“ Program Desamall@KPLB di Pavilion Usahawan Desa @ KPLB membawa sebanyak 189 produk dengan 474 Stock Keeping Unit (SKU) dengan nilai berjumlah RM43,000 melibatkan seramai 39 usahawan.Sesi Shopee Live dan Laz Live sebanyak tiga slot setiap hari turut memberi peluang usahawan memasarkan produk secara langsung menerusi platform e-Dagang Shopee dan Lazada.”Che Murad berkata, penyertaan usahawan kali ini adalah secara sistem penggiliran harian yang melibatkan enam slot pameran setiap hari bagi membolehkan usahawan memanfaatkan sepenuhnya ruang, peluang dan masa yang diberikan untuk memasarkan produk masing-masing kepada pengunjung serta pembeli serta pelanggan yang berpotensi.Dalam pada itu, KPLB juga adalah rakan strategik pelaksanaan MAHA pada tahun ini di Laman Nanas menerusi penyertaan Lembaga Kemajuan Johor Tenggara (KEJORA); Laman Padi menerusi penyertaan FELCRA Berhad; dan Laman Mekanisasi menerusi penyertaan dua syarikat alumni program TVET MARA iaitu syarikat TS Multitech Sdn. Bhd. dan syarikat TCS Automation & Security Sdn. Bhd.Manakala Lembaga Kemajuan Terengganu Tengah (KETENGAH) tampil di Pavilion Terengganu dengan produk pelancongan, perkhidmatan dan pendidikan.

(Timbalan Ketua Setiausaha (Dasar) KPLB Datuk Che Murad Sayang Ramjan ketika membuat lawatan ke  Pavilion Usahawan Desa @ KPLB di MAHA 2022)FOTO KPLB


Perolehan LCS kritikal, TLDM sokong ketirisan projek disiasat

KUALA LUMPUR, 6 Ogos - Tentera Laut Diraja Malaysia (TLDM) menegaskan perolehan Kapal Tempur Pesisir (LCS) adalah kritikal bagi memelihara kedaulatan dan keselamatan negara.Keupayaan tempur yang perlu dimiliki TLDM mestilah sejajar dengan perkembangan landskap keselamatan geostrategik dan geopolitik serantau.

"TLDM berpandangan ia adalah keputusan yang tepat dan didorong oleh keprihatinan kerajaan untuk mengutamakan kepentingan kedaulatan negara."TLDM juga ingin menyeru semua pihak supaya berganding bahu dan memberikan sokongan terhadap kelancaran pelaksanaan projek ini demi memelihara kedaulatan dan keselamatan perairan negara," katanya menerusi kenyataan.Pada masa sama, TLDM menyokong supaya sebarang ketirisan di dalam projek itu disiasat dengan pihak yang terbukti terbabit dalam isu berkenaan segera dibawa ke muka pengadilan.Kelewatan pelaksanaan projek turut memberi kesan negatif kepada warga TLDM yang memerlukan kapal-kapal LCS untuk melaksanakan tanggungjawab secara berkesan.Sebelum ini, Jawatankuasa Kira-Kira Wang Negara (PAC) menyenaraikan sembilan rumusan sebagai punca kepincangan projek pembinaan enam kapal LCS bagi kegunaan TLDM bernilai RM9 bilion.Melalui laporan PAC itu, kerajaan sudah membayar RM6.083 bilion untuk projek lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.


Belia digalak ceburi sektor pelancongan

BANDA HILIR, 6 Ogos- Golongan belia digalakkan untuk mencuba pekerjaan dalam sektor pelancongan yang ketika ini kembali mendapat sambutan menggalakkan dalam kalangan pelancong dalam dan luar negara.  Kementerian Pelancongan, Seni dan Budaya (MOTAC) komited, sektor pelancongan Malaysia khususnya di Melaka akan terus berkembang dari masa ke semasa.  Justeru Timbalan Menterinya, Datuk Seri Dr Santhara Kumar, berkata banyak peluang pekerjaan yang ditawarkan dalam sektor ini.  "Saya memang menyarankan anak-anak muda untuk menceburi bidang ini khususnya dalam sektor pelancongan kerana sektor pelancongan."Potensinya sangat besar, kita dapati pada tahun 2019 ia telah menjana lebih RM8.9 bilion atau pun 15.9 peratus drpd KDNK, itu merupakan satu angka yang sangat besar”  Beliau berkata demikian selepas mengadakan sesi walkabout Karnival Kerjaya Pelancongan yang dilaksana MOTAC dengan kerjasama Kementerian Sumber Manusia melalui Pertubuhan Keselamatan Sosial (PERKESO) di Hotel Quayside, Dataran Sungai Melaka, Banda Hilir.  Karnival yang dianjurkan sempena Program Magic Of The Night itu menawarkan lebih 1,000 peluang pekerjaan melibatkan 15 majikan.  Antara majikan terlibat ialah AirAsia Berhad, Legoland Malaysia, Imperial Heritage Hotel Melaka serta Keretapi Tanah Melayu Berhad (KTMB).  Inisiatif bertujuan menangani isu kekurangan tenaga kerja di pasaran pekerjaan semasa khususnya dalam industri pelancongan negara.

(Timbalan Menteri  Pelancongan, Seni dan Budaya , Datuk Seri Dr Santhara Kumar ketika sesi walkabout Karnival Kerjaya Pelancongan di otel Quayside, Dataran Sungai Melaka)


Pengurusan mitigasi banjir, DBKL sedia beri penjelasan

KUALA LUMPUR, 6 Ogos - Dewan Bandaraya Kuala Lumpur (DBKL) sedia memberi penjelasan berhubung isu pengurusan mitigasi banjir di ibu negara.Datuk Bandar Kuala Lumpur, Datuk Seri Mahadi Che Ngah mengakui bahawa ada projek yang tidak dapat disempurnakan atas beberapa faktor termasuk cuaca dan kewangan.

"Banyak program hendak laksanakan. Keupayaan kita juga ada batasanya dari segi kewangan dan sebagainya. Kita sudah laksanakan sesuatu, mungkin satu dua lagi yang belum kita sempurnakan."Tapi tidak bermakna kita tidak buat apa-apa, yang dikenal pasti itu ialah pada 2020 hingga 2021, itu yang diaudit tetapi selepas itu, kita melalui atau menghadapi cuaca yang luar biasa," katanya ketika ditemui selepas program Penanaman Pokok Semarak Bulan Kebangsaan di Kolam Takungan Intan Baiduri, di sini.Tambahnya, setakat ini pihaknya tidak menerima surat rasmi berhubung tarikh dan masa bagi prosiding berkenaan.


KPM laksana pemutihan tanah sekolah, pastikan tanah pemilikan milik JKPTG

PUTRAJAYA, 6 Ogos - Kementerian Pendidikan (KPM) sedang menjalankan proses pemutihan ke atas pemilikan tanah yang digunakan untuk pembinaan sekolah di seluruh negara.Menterinya, Datuk Dr. Mohd Radzi Jidin bekata pihaknya turut bekerjasama dengan Pihak Berkuasa Tempatan (PBT) bagi menyelesaikan isu tersebut."Bila dapat peruntukan bina sekolah, kita semak bukan milik JKTPG maka proses pertukaran cukup lama sebab itu kita ambil tindakan proaktif dimana kita buat pemutihan tanah itu dan akan pastikan milik kerajaan.

"Usahasama dengan kerjsama PBT kita akan tekankan dia selesai tapi sangkut di PBT dan kita akan duduk bincang dan tidak jadi penghalang," katanya ketika ditemui selepas menghadiri Kejohanan Olahraga Tahunan Keenam di Sekolah Kebangsaan (SK) Putrajaya Presint 17(1), di sini.Laporan Ketua Audit Negara 2021 Siri Satu sebelum ini mendapati 19 projek pembinaan sekolah baharu antara 2016 hingga 2021 didapati pengurusan projek pembinaan sekolah kurang cekap dan kurang berkesan.Ini berikutan terdapat beberapa kelemahan yang menyebabkan pembinaan sekolah terbengkalai.Antaranya isu peringkat perancangan, masalah koordinasi dengan kerajaan negeri, PBT dan syarikat utiliti serta isu ketersediaan tapak projek.


Skim insurans takaful agromakanan diperkenal, perkasa sistem sekuriti makanan negara - PM

SERDANG, 6 Ogos - Dalam usaha untuk memperkasakan sistem sekuriti makanan negara, kerajaan menerusi Kementerian Pertanian dan Industri Makanan (MAFI) akan memperkenalkan skim insurans takaful agromakanan melibatkan keseluruhan sektor agromakanan. Perdana Menteri, Datuk Seri Ismail Sabri Yaakob berkata MAFI sebagai peneraju utama sektor agromakanan perlu memastikan setiap perancangan, setiap dasar dan pelan saling melengkapi bagi menjayakan usaha negara dalam meningkatkan kemampanan dan ketahanan sistem agromakanan.

"Sebagai permulaan, subsektor padi dan beras telah dipilih sebagai projek rintis Kementerian yang bakal memanfaatkan seramai 189,500 pesawah padi sebelum diperluas secara peringkat kepada sektor lain seperti perikanan, tanaman dan subsektor industri makanan lain."Skim ini bertujuan mengurangkan implikasi kewanganakibat kehilangan hasil tanaman berikutan berlakunya bencana alam seperti banjir dan kemarau serta gangguan wabak penyakit," katanya ketika berucap merasmikan Pameran Pertanian, Hortikultur dan Agro Pelancongan (MAHA 2022), di sini.Datuk Seri Ismail berkata para pesawah akan dipastikan menerima ganti rugi atau pampasan yang setimpal sekiranya berlaku gangguan terhadap produktiviti pengeluaran padi negara seperti bencana alam atau wabak penyakit.


Kerajaan kekal komited dalam mengurus isu kekurangan bekalan makanan - PM

SERDANG, 6 Ogos - Kerajaan kekal komited dalam mengurus isu kekurangan bekalan makanan biarpun berdepan dengan pelbagai kekangan di sebalik kepincangan rantaian bekalan makanan dunia.Justeru, Kerajaan berusaha menangani manipulasi ‘orang tengah’ dan ‘kewujudan kartel’ dalam sektor pertanian dan rangkaian bekalan makanan yang menyebabkan kenaikan harga barang dan inflasi. Perdana Menteri, Datuk Seri Ismail Sabri Yaakob berkata beberapa langkah intervensi telah dilaksanakan Kerajaan bagi mengukuhkan sekuriti bekalan makanan negara.Antaranya membatalkan kelulusan kuota import, melaksanakan sekatan eksport ayam, mewujudkan stok penimbang ayam dan ikan.

"Dalam langkah intervensi ini, Kerajaan buat pertama kalinya memberikan subsidi berjumlah RM 1.1 bilion bagi meringankan beban penternak ayam sekaligus memastikan bekalan pengeluaran ayam dan telur mencukupi serta menjamin kestabilan harga.Langkah-langkah ini terbukti telah menunjukkan kejayaan di mana hari ini bekalan ayam bukan sahaja berlebihan bahkan harga ayam juga lebih rendah daripada paras harga siling yang ditetapkan oleh Kerajaan iaitu RM 9.40 sekilogram," katanya ketika berucap merasmikan Pameran Pertanian, Hortikultur dan Agro Pelancongan (MAHA 2022), di sini.Tambah Ismail, usaha berterusan dalam 'jihad memerangi orang tengah' perlu dilakukan selari dengan misi beliau pada tahun 2014 ketika menerajui Kementerian Pertanian Dan Industri Asas Tani kerana tindakan orang tengah yang mengeksploitasi petani dan nelayan dengan memanipulasi harga di pasaran. "Jihad ini perlu diteruskan oleh MAFI menerusi strategi penguasaan rantaian bekalan dengan kerjasama agensi-agensi di bawahnya seperti mewujudkan pusat pembelian padi, pusat pengumpulan buah-buahan, penambahan pasar tani serta pasar nelayan," katanya.


MAHA 2022: Laman Agro Nanas beri pengalaman rasai suasana di ladang

SERDANG, 6 Ogos - Laman Agro Nanas (Laman Nanas) pada Pameran Pertanian, Hortikultur dan Agropelancongan Malaysia (MAHA) 2022 bakal memberikan pengalaman kepada pengunjung untuk merasai sendiri suasana di ladang nanas. Pengarah Lembaga Perindustrian Nanas Malaysia (LPNM) Wilayah Tengah Muhamad Yusni Ramelan berkata perkara itu adalah antara satu daripada usaha untuk menerapkan ilmu pertanian nanas kepada pengunjung sekali gus dapat memangkin minat masyarakat terhadap industri itu. “Di Laman Nanas kami menyediakan satu kawasan penanaman seluas dua ekar (0.8 hektar), melibatkan penanaman lebih tujuh jenis nanas yang terdapat di dalam negara antaranya Josapine, MD2 dan Yankee. “Di ladang itu nanti, pengunjung akan dapat melihat sendiri perbezaan umur pokok nanas dan plot nurseri yang disediakan juga dapat memberikan maklumat kepada pengunjung berkenaan jenis-jenis sulur nanas yang dijadikan sebagai sumber benih untuk penanaman nanas,” katanya kepada Bernama.Beliau berkata untuk edisi kali ini, pihaknya juga akan menonjolkan inovasi terbaharu berkenaan teknik penanaman nanas pada waktu malam (Pineapple Night Farming) bagi memberi pendedahan mengenai kepelbagaian kaedah pengurusan tanaman buah itu yang secara lazimnya dilaksanakan pada waktu siang.

Kaedah itu yang menggunakan tenaga solar merupakan satu usaha transformasi LPNM dalam mengoptimumkan sumber tenaga boleh diperbaharui. Selain itu, Laman Nanas akan turut melancarkan dua Daftar Varieti baharu iaitu Nanas Cobek (AC13) dan Nanas Crystal Honey (AC14) yang dapat memberikan alternatif lebih luas kepada para pengusaha untuk memilih jenis nanas yang ditanam, berikutan permintaan nanas segar yang semakin meningkat di dalam negara. “Bagi jualan Nanas Cobek dan Crystal Honey pada ketika ini mampu mencapai harga ladang antara RM3 hingga RM4 sekilo manakala harga runcit pula mampu mencapai sehingga RM6 sekilo bergantung kepada kualiti buah,” katanya.LPNM sebagai pengelola laman itu turut menyasarkan seramai 100,000 pengunjung sepanjang 11 hari MAHA berlangsung dan sebanyak RM1.5 juta dalam nilai dagangan. Laman Nanas akan menampilkan sebanyak 12 pempamer dan jualan terdiri daripada usahawan Industri Kecil dan Sederhana (IKS) di bawah LPNM melibatkan jualan makanan berasaskan nanas dan jualan bukan makanan. Antara aktiviti lain yang disediakan ialah Pineapple Hunt, teka berat buah, pertandingan memasak, perkongsian kisah kejayaan usahawan LPNM, demo masakan selebriti serta Cef LPNM dan pelbagai lagi program menarik. Pada hari ini, 1,000 pengunjung terawal bermula 1 tengah hari yang berkunjung ke Laman Nanas berpeluang menerima seekor ayam nanas dan sebiji nanas.-BERNAMA


Wakil persatuan p-hailing, e-hailing akan bertemu Menteri Pengangkutan, Sumber Manusia Isnin ini

KUALA LUMPUR, 6 Ogos- Wakil persatuan e-hailing dan p-hailing akan bertemu dengan Menteri Pengangkutan dan Menteri Sumber Manusia Isnin ini bagi membincangkan isu yang dihadapi mereka.Setiausaha Politik kepada Perdana Menteri, Khaizulnizam Mohamad Zuldin berkata, perjumpaan dua wakil persatuan itu dengan Menteri Pengangkutan Datuk Seri Dr Wee Ka Siong akan diadakan di Putrajaya. "Pihak Pejabat Perdana Menteri telah mendapatkan persetujuan daripada Menteri Pengangkutan untuk berjumpa dengan wakil-wakil p-hailing dan e-hailing supaya kita dapat selesaikan dan memberi kelegaan supaya ada situasi menang-menang.Langkah awal adalah hari Isnin ini kita akan berjumpa dengan Menteri Pengangkutan," katanya dalam sidang media di sini.

(Khaizulnizam Mohamad Zuldin, Setiausaha Politik kepada Perdana Menteri)

Menurut Khaizulnizam, pertemuan beliau bersama wakil kedua-dua persatuan adalah susulan keprihatinan Perdana Menteri, Datuk Seri Ismail Sabri Yaakob mengenai isu yang dihadapi persatuan itu.Antara yang dibangkitkan adalah caj penghantaran yang dipotong oleh syarikat penyedia perkhidmatan serta lambakan penghantar makanan p-hailing dan pemandu e-hailing ketika ini.


Amaran hujan berterusan di beberapa kawasan di Sarawak, Sabah dan Labuan

KUALA LUMPUR, 6 Ogos- Jawatankuasa Pengurusan Bencana Peringkat Negeri serta Daerah di Sabah dan Sarawak telah diaktifkan dan diarah supaya meningkatkan tahap kesiapsiagaan, susulan amaran dikeluarkan Jabatan Meteorologi Malaysia (MET Malaysia).Pusat Operasi Cuaca dan Geofizik Nasional mengeluarkan amaran hujan berterusan tahap waspada di beberapa lokasi di negeri Sarawak, Sabah dan Wilayah Persekutuan Labuan.Ia dijangka berlaku selama dua hari sehingga Ahad.

(Amaran hujan berterusan yang dikeluarkan MET Malaysia)

Lokasi yang terlibat di negeri Sarawak ialah Matu, Dalat dan Mukah dalam daerah Mukah; Tatau dan Bintulu dalam daerah Bintulu; Subis, Miri dan Marudi dalan daerah Miri serta daerah Limbang.Bagi negeri Sabah pula, kawasan pedalaman seperti Sipitang, Kuala Penyu dan Beaufort selain kawasan pantai barat dan Kudat antara lokasi yang dijangka mengalami hujan berterusan.Amaran hujan berterusan tahap waspada dikeluarkan apabila terdapat tanda-tanda yang menunjukkan hujan atau ribut petir dijangka berlaku melebihi enam jam dalam tempoh tersebut di sesuatu kawasan.


Pengarah syarikat didakwa seleweng minyak diesel bersubsidi

KUALA LUMPUR, 6 Ogos- Seorang pengarah syarikat didakwa di Mahkamah Sesyen Shah Alam atas pertuduhan melakukan penyelewengan diesel bersubsidi.Ia selepas satu serbuan dilakukan ke atas sebuah premis di Kuala Selangor pada 28 Julai lalu.Menurut kenyataan Kementerian Perdagangan Dalam Negeri dan Hal Ehwal Pengguna (KPDNHEP), tertuduh melakukan kesalahan di bawah Peraturan 18 Peraturan-peraturan Kawalan Bekalan (Pindaan) 2021. Bagaimanapun, tertuduh mengaku tidak bersalah selepas pertuduhan dibacakan di hadapan Hakim, Rasyihah Ghazali.

(Kenyataan media KPDNHEP berhubung seorang pengarah didakwa menyeleweng minyak diesel bersubsidi)

Mahkamah telah membenarkan tertuduh diikat jamin sebanyak RM15,000 dengan seorang penjamin.Hakim menetapkan tarikh 12 September depan bagi sebutan semula kes dan serahan dokumen.Jika sabit kesalahan tertuduh boleh dijatuhkan hukuman di bawah Seksyen 22(1) Akta Kawalan Bekalan 1961.


'Read and Well Reuse' inisiatif kitar semula, bantu golongan memerlukan

SEREMBAN, 5 Ogos- Perbadanan Perpustakaan Awam Negeri Sembilan (PPANS) berkolaborasi dengan Perbadanan Pengurusan Sisa Pepejal dan Pembersihan Awam (SWCorp) Negeri Sembilan menerusi program 'Read and Well Reuse' dalam usaha mencapai objektif dasar kebersihan negara.Program itu berperanan mendidik serta memperkasa komuniti di negeri itu dalam membudayakan kebersihan dan kitar semula dengan mengumpul bahan bacaan terpakai untuk disumbangkan kepada golongan yang memerlukan.Menurut Pengarah PPANS, Jamilah @ Chumila Katis, lima lokasi dijadikan pusat pengumpulan bahan bacaan terpakai antaranya, PPANS Seremban Dua, Perpustakaan Port Dickson dan Pejabat Setiausaha Kerajaan Negeri Sembilan."Sebenarnya ramai yang memohon pada saya buku-buku ini, pihak sekolah, tadika, orang perseorangan dan juga agensi, jadi memang saya perlukan buku-buku ini untuk saya panjangkan balik dan saya bagi balik, sebab menerusi pengalaman saya, mengumpulkan buku-buku yang disumbangkan sangat bagus," katanya pada Program Perasmian Pesta Buku Negeri Sembilan 2022 yang disempurnakan Menteri Besar, Datuk Seri Aminuddin Harun.

(Jamilah @ Chumila Katis, Pengarah PPANS)

Sementara itu Pengarah Bahagian Kajian dan Teknologi SWCorp negeri, Ir. Dr. Azhar Abdul Hamid berkata, kutipan buku terpakai akan dilaksana dari rumah ke rumah. "Kaedahnya kita melaksanakan kutipan buku ini dari rumah ke rumah dan setakat hari ini, kita ada operasi iaitu operasi mengumpulkan buku-buku ini melalui penjadualan seminggu sekali dan jadual kutipan buku ini pihak penduduk juga telah maklum dengan perkara ini," katanya pada majlis sama.


'RIUH NAU!' medium tingkat pendapatan penggiat industri kreatif

BANDA HILIR, 6 Ogos- Program Kembara Riuh Keluarga Malaysia edisi ke-3: 'RIUH NAU!' anjuran Kementerian Komunikasi dan Multimedia (K-KOMM) merupakan medium untuk meningkatkan pendapatan penggiat industri kreatif.Menterinya, Tan Sri Annuar Musa berkata, ia selaras dengan usaha kerajaan dalam meningkatkan sumbangan industri kreatif kepada Keluaran Dalam Negara Kasar (KDNK) sebanyak 20 peratus dengan anggaran RM31 bilion menjelang tahun 2025.

Jelas beliau, pelbagai program berkaitan sedang dirangka bagi mencapai hasrat tersebut."K-KOMM mengambil suatu inisiatif bukan sahaja untuk menghidupkan kegiatan industri kreatif di Kuala Lumpur, tetapi membawa dalam satu siri jelajah dari negeri ke negeri bagi membolehkan kita memberi peluang serta mencungkil bakat-bakat baharu dalam industri kreatif menerusi pelbagai bidang yang ada di setiap negeri," katanya ketika berucap pada Majlis Perasmian Kembara Riuh Keluarga Malaysia Edisi ke-3: 'RIUH NAU!' di Dataran Pahlawan, di sini.

(Tan Sri Annuar Musa bersama Ketua Menteri Melaka, Datuk Seri Sulaiman Md Ali menyempurnakan acara perasmian Kembara Riuh Keluarga Malaysia edisi ke-3: "RIUH NAU!" di Dataran Pahlawan, di sini.

'RIUH NAU!' yang menghimpunkan usahawan kreatif dan penggiat seni tempatan dijangka mampu mewujudkan sekurang-kurangnya 7,000 peluang pekerjaan di 14 lokasi di seluruh negara selain menyokong lebih 5,000 perniagaan tempatan.


KUALA LUMPUR, 5 Ogos- Malaysia antara dua negara terawal di Asia Tenggara selain Vietnam, dipilih sebagai lokasi kempen jerayawara untuk mempromosikan produk pelancongan di Seoul, Korea Selatan.Kempen bertemakan 'Soulful Seoul Night' anjuran Kerajaan Metropolitan Seoul dan Pertubuhan Pelancongan Seoul (STO) itu, merupakan yang pertama seumpamanya diadakan di negara ini sejak pandemik bermula.Ia antara langkah proaktif ke arah pemulihan segera saluran pengedaran produk pelancongan Seoul dan memenuhi permintaan pelancongan global bermula dengan Asia Tenggara, dalam usaha menggiatkan semula industri pelancongan Korea Selatan pada era pascapandemik.Pengarah Pasukan Pemasaran Global STO, Haeyjin Lee berkata, tinjauan pada 2021 membuktikan, pelancong dari negara-negara Asia Tenggara mendahului senarai pelancong yang berpotensi mengunjungi Korea Selatan.

(Malaysia antara dua negara ASEAN terawal didipilih promosikan produk pelancongan Seoul)

Malaysia berada dalam kedudukan 10 teratas negara Asia Tenggara yang menunjukkan trend pertumbuhan berterusan jumlah pelancong masuk ke Korea Selatan, sebelum pandemik COVID-19 melanda dunia.Sehubungan itu, Malaysia adalah sasaran menarik untuk kempen mempromosikan Seoul berikutan kecenderungan dan minat yang tinggi rakyat di negara ini terhadap pelbagai produk Korea, meliputi kecantikan (K-Beauty), fesyen (K-fashion) dan hiburan (K-pop).


Tanah runtuh serentak, punca utama bencana banjir di Sungai Kupang

(Datuk Rosli Isa dalam sidang media Laporan Kajian Bencana Geologi Banjir Puing di Putrajaya)

PUTRAJAYA, 5 Ogos- Fenomena proses geologi berangkai atau kejadian tanah runtuh serentak secara meluas di kawasan perbukitan granit terluluhawa, dikenal pasti penyebab utama bencana banjir di Sungai Kupang, Baling, Kedah.Ketua Setiausaha Kementerian Tenaga dan Sumber Asli, Datuk Rosli Isa berkata hakisan di hutan sekunder akibat penukaran guna tanah kepada hutan ladang sejak tahun 2010 meningkatkan kadar hakisan di kawasan tanah tinggi.Ini menghasilkan kelodak dan mencetekkan sungai."Jambatan Sungai Iboi bertindak sebagai empangan sementara yang merupakan jalan penghubung asalnya untuk masyarakat telah berlaku, menyebabkan menjadi banyak banjir puing pasir dan kayu kayan terkumpul di situ dan apabila ia pecah menghasilkan kuasa damparan yang tinggi mengakibatkan berlakunya aliran air yang kuat dan deras seterusnya mengakibatkan banjir puing berlaku di sekitar kawasan tersebut."Apabila banjir puing, pasir dan kayu kayan sudah terdampar banjir lumpur pula akan berlaku selepas itu menyebabkan banjir akan merebak di sekitar perkampungan dan menyebabkan kerosakan harta benda dan petempatan di hilirnya," kata Rosli dalam sidang media Laporan Kajian Bencana Geologi Banjir Puing di sini.

(Sesi taklimat laporan kajian bencana geologi banjir Puing 2022 Sungai Kupang, Baling Kedah)

Tegas beliau kolam takungan air, tandak dan kolam perangkap kelodak di sepanjang alur sungai tidak memainkan peranan dalam bencana ini, sebaliknya dirempuh aliran puing.Dianggarkan sebanyak tujuh juta meter padu puing dikesan selepas terjadinya bencana tersebut.


(Jabatan Perikanan tandatangani MoU dengan tiga IPTA, rancakkan industri perikanan negara)

SERDANG, 5 Ogos- Jabatan Perikanan Malaysia dan tiga buah Institusi Pengajian Tinggi Awam (IPTA) memeterai Memorandum Persefahaman (MoU) bagi membangunkan dan merancakkan industri perikanan dalam aspek sosial dan ekonomi.Memorandum itu ditandatangani di Pameran Pertanian Hortikulutur dan Agropelancongan Malaysia (MAHA) 2022 dan IPTA terlibat ialah Universiti Malaya, Universiti Kebangsaan Malaysia dan Universiti Utara Malaysia.Menteri Pertanian dan Industri Makanan, Datuk Seri Dr Ronald Kiandee berkata menerusi perkongsian data dan kajian berdasarkan kepakaran masing-masing, objektif tersebut dapat dipercepat.

(Datuk Seri Dr Ronald Kiandee ditemui dalam sidang media selepas menyaksikan majlis tandatangan MoU berkenaan di Taman Expo Pertanian Malaysia (MAEPS), Serdang)

"Merancakkan lagi pertumbuhan sektor perikanan negara dan juga untuk membangunkan komuniti nelayan agar mereka ini dapat diangkat dari segi sosial dan ekonomi serta kajian industri itu sendiri. "Kita harap kajian yang dibuat dapat menghasilkan agenda negara untuk bangunkan industri perikanan, perikanan tangkapan, atau industri akuakultur," kata Ronald ketika ditemui dalam sidang media selepas menyaksikan majlis tandatangan MoU berkenaan di Taman Expo Pertanian Malaysia (MAEPS), di sini.


MAIS tawar bantuan guaman syarie percuma bagi individu berpendapatan RM3,000 ke bawah

SELANGOR, 5 Ogos- Individu berpendapatan kasar RM3,000 ke bawah kini boleh mendapatkan khidmat bantuan guaman syarie secara percuma bagi kes mal di Mahkamah Syariah, Selangor.Sebelum ini, syarat kelayakan gaji kasar ditetapkan pada kadar RM1,500.Jelas Setiausaha Majlis Agama Islam Selangor (MAIS), Dr Ahmad Shahir Makhtar, perubahan syarat bertujuan membantu lebih ramai umat Islam khususnya golongan B40 menyelesaikan kes mal.Bantuan guaman itu selaras peranan MAIS meningkatkan kesejahteraan sosial umat Islam di Selangor.Kes yang diwakili termasuk tuntutan tunggakan nafkah anak dan tuntutan ubah perintah nafkah anak."Antara jenis-jenis kes yang diwakili adalah permohonan cerai biasa, cerai fasakh, cerai khul’ (tebus talaq), cerai ta’liq, pengesahan lafaz cerai, pengesahan lafaz ruju’, poligami (hanya mewakili defendan sahaja), nusyuz, wali hakim, wali enggan, faraq nikah, pengesahan nikah dan pengesahan sah taraf anak, permohonan tuntutan kebenaran poligami (bagi defendan sahaja), tuntutan nafkah anak, tuntutan tunggakan nafkah anak dan tuntutan ubah perintah nafkah anak," katanya.

(Setiausaha MAIS, Dr Ahmad Shahir Makhtar)

Syarat kelayakan lain, pemohon warganegara Malaysia dan lulus temu duga penilaian kewajaran kes.Maklumat lanjut dan borang permohonan boleh didapati di laman sesawang www.mais.gov.my dan di talian 03-55143643.


MAHA 2022: Tambah baik aspek keselamatan, guna CCTV teknologi AI

SERDANG, 5 Ogos- Tempoh empat tahun sejak kali terakhir MAHA dianjurkan pada 2018 dimanfaatkan sebaik mungkin penganjur, Mardi Corp untuk menambah baik aspek keselamatan pengunjung. Dengan jangkaan lebih 100,000 orang hadir setiap hari, MAHA 2022 pastinya memberikan cabaran besar.Buat pertama kali, kamera litar tertutup (CCTV) dengan teknologi kecerdasan buatan (AI) digunakan bagi melancarkan pengurusan lalu lintas dan pengunjung. 118 unit CCTV dipasang di lokasi strategik di tapak acara seluas 130 hektar itu dilengkapi teknologi pintar AI membekalkan data masa sebenar pergerakan pengunjung serta lalu lintas sekali gus membendung kegiatan tidak diingini. "Dia akan naik di tepi jalan dan memotong wayar pagar dan masuk secara tidak betul, vandalismelah, tak betul. Kalau dulu tak dapat tangkap, sekarang dengan smart connectivity ini kita boleh kenal pasti muka mereka yang masuk secara haram ini dan kita boleh panggil pihak berkuasa untuk tindakan.

"Ini kita pentingkan keselamatan pengunjung," kata Ketua Pegawai Eksekutif Mardi Corp, Zaidi Shahrim.

Menariknya, data yang dikumpul dapat dicerakin dan ditafsir bagi tujuan penambahbaikan aspek penganjuran masa hadapan. Ini merangkumi pelan tindak balas insiden jenayah dan kecemasan, hinggalah kemas kini pengisian satu-satu tarikan."Dan kita juga ada sistem AI yang kita panggil 'license plate recognition' yang secara tepat kita boleh mengira bilangan kenderaan keluar masuk sepanjang penganjuran MAHA 2022. "Bila kita dah ada data bilangan pengunjung, mana mereka pergi, apa tempat mereka suka pergi, untuk MAHA akan datang kita boleh anjurkan MAHA yang lebih hebat dengan data tepat berkenaan pengunjung," jelas Zaidi lagi. MAHA 2022 yang bermula semalam hingga 14 Ogos dengan tema Sekuriti Makanan Untuk Masa Hadapan bakal dirasmikan Perdana Menteri, Datuk Seri Ismail Sabri Yaakob esok.


Permohonan pengambilan pekerja asing dihentikan sementara - KSM

KUALA LUMPUR, 5 Ogos - Permohonan pengambilan pekerja warga asing akan diberhentikan buat sementara waktu bagi tempoh 15 hingga 31 Ogos 2022.Ia bagi membolehkan semakan ke atas tatacara permohonan pekerja warga asing susulan pindaan kepada Akta Kerja 1955 (Pindaan 2022) yang mula berkuatkuasa pada 1 September 2022.

Menurut kenyataan yang di keluarkan Kementerian Sumber Manusia (KSM), permohonan yang dikemukakan oleh majikan sebelum atau pada 14 Ogos akan diproses dan diselesaikan sebelum atau pada 31 haribulan.Tatacara baru bagi permohonan pengambilan pekerja warga asing mulai 1 September nanti akan dimaklumkan dalam masa terdekat.


Program Hijrah Minda MAIPs santuni masyarakat Islam selatan Thailand

KRABI, 5 Ogos- Program Hijrah Minda, Majlis Agama Islam dan Adat Istiadat Melayu Perlis (MAIPs) tahun ini lebih istimewa kerana berlangsung di Masjid Ban Huai Luk, Wilayah Krabi, Thailand.Program diadakan bersempena Ziarah Mahabbah Raja Muda Perlis, Tuanku Syed Faizuddin Putra Jamalullail ke wilayah Phuket selama tiga hari yang bermula hari ini.Menurut Ketua Pegawai Eksekutif MAIPs, Mohd Nazim Mohd Noor, Ceramah Hijrah Minda memberi tumpuan ke arah memperkukuh pengurusan zakat dan wakaf bersama masyarakat Islam di Krabi."Selain itu, bagi melaksanakan aktiviti Masjid Ban Huai Luk, Wilayah Krabi, pihak MAIPs turut menyerahkan sumbangan Fi Sabilillah berjumlah RM5,300 yang disempurnakan Raja Muda Perlis, Tuanku Syed Faizuddin Putra Jamalullail kepada imam masjid berkenaan."MAIPs akan terus melipatgandakan usaha terutama sekali menerusi program-program yang memberi manfaat antara umat Islam di Perlis dengan masyarakat Islam Wilayah Andaman," kata Mohd Nazim.Ini kali ke-19 program itu dianjurkan.

(Raja Muda Perlis, Tuanku Syed Faizuddin Putra Jamalullail menyampaikan sumbangan Fi Sabilillah MAIPs berjumlah RM5,300 kepada Imam Masjid Ban Huai Luk,Sawas Pracha)


Isu tuntutan kumpulan Sulu: Strategi kerajaan positif

(Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar)

KUALA LUMPUR, 5 Ogos- Kerajaan yakin semua tindakan dan strategi yang sedang dan akan dilaksanakan bagi menangani isu tuntutan kumpulan Sulu akan membuahkan hasil yang positif.Tindakan sedang dilaksana termasuk penubuhan pasukan khas yang menunjukkan komitmen kerajaan untuk memastikan strategi terbaik dilaksanakan bagi menangani isu tuntutan pihak berkenaan.Menerusi satu kenyataan, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar menegaskan, secara umumnya, kerajaan akan memastikan kemenangan demi kepentingan negara dan kedaulatan negara tetap terpelihara.Dalam pada itu, Pasukan Khas Bagi Menangani Isu Tuntutan Pihak Mendakwa Waris Kesultanan Sulu Terhadap Kerajaan Malaysia menerusi mesyuarat pertama Rabu lalu, antara lain membincangkan berkaitan tindakan undang-undang yang telah diambil kerajaan Malaysia di Sepanyol dan Perancis. Turut dibincang, isu pembayaran wang serahan berjumlah AS$5,300 setahun. Katanya, Final Award yang telah dikeluarkan pada 28 Februari lalu tidak menyentuh isu pengambilan wilayah negeri Sabah atau kedaulatan negeri itu oleh pihak yang mendakwa waris Kesultanan Sulu.Pasukan Khas itu turut mengambil maklum bahawa pelantikan Dr Gonzalo Stampa sebagai penimbang tara dan semua tindakan bersifat prosedur yang dibuat olehnya, dibatalkan berdasarkan keputusan Mahkamah Tinggi Madrid. Selain itu, 'Partial Award on Jurisdiction' yang dikeluarkan pada 25 Mei 2020 oleh Dr Stampa adalah tidak sah dan terbatal.Sehubungan itu, kerajaan juga mengemukakan permohonan untuk membatalkan Perintah Exequatur dan seterusnya permohonan bagi menggantung penguatkuasaannya.Mahkamah membenarkan permohonan bagi menggantung penguatkuasaan Final Award itu pada 12 Julai 2022.


Majoriti kesan AEFI tidak serius

TAIPING, 5 Ogos- Kementerian Kesihatan (KKM) hanya menerima 31 laporan kesan mudarat berikutan imunisasi (AEFI) bagi kanak-kanak di negara ini yang diklasifikasikan sebagai serius, setakat ini. Timbalan Menteri Kesihatan, Datuk Dr Noor Azmi Ghazali berkata jumlah itu diperoleh daripada keseluruhan 1.76 juta atau 49.8 peratus kanak-kanak berusia lima hingga 11 tahun yang sudah menerima sekurang-kurangnya satu dos vaksin COVID-19.  Jelas beliau, majoriti kes AEFI yang dilaporkan adalah kes tidak serius seperti demam, sakit otot dan lenguh di tempat suntikan yang sering berlaku selepas vaksinasi.  "31 kes yang serius ini masuk hospital dan telah dirawat dan balik, manakala yang majoriti itu adalah yang ringan jadi kita tidak perlu bimbang."Itu saya nak nyatakan hari ini vaksin yang kita guna adalah sangat selamat malah kita patut bagi anak kita vaksinasi supaya melindungi daripada jangkitan kuman ini dan keterukan penyakit COVID-19," katanya.

Beliau ditemui pada Majlis Sambutan Minggu Penyusuan Susu Ibu Sedunia Peringkat Negeri Perak, di sini hari ini. Tambah Noor Azmi, Sarawak mendahului kadar penerimaan vaksinasi kanak-kanak tertinggi dengan merekodkan 99 peratus manakala Kelantan, Terengganu masih rendah iaitu bawah 20 peratus.


CYBERJAYA, 5 Ogos- Orang ramai diingatkan agar berwaspada dan tidak terperdaya jika menerima hantaran SMS palsu berkenaan pemberian bantuan khas kewangan ke e-wallet Touch N Go.Menurut kenyataan Suruhanjaya Komunikasi Multimedia Malaysia, terdapat pihak tidak bertanggungjawab menyalahgunakan ID pegantar “GOV” untuk membuat hebahan penipuan.Sekatan akses telah dibuat terhadap pautan palsu hebahan SMS palsu tersebut. "Pihak PDRM turut menggesa orang ramai supaya berhati-hati dengan taktik serta modus operandi penipuan tersebut.Peringatan tersebut dikeluarkan sejajar dengan penafian oleh pihak MySejahtera berkenaan pesanan SMS palsu berkaitan pemberian bantuan kewangan kepada orang ramai.

(Awas penipuan kod penghantar 'GOV' SMS berkenaan bantuan kewangan e-wallet)

Orang ramai diminta agar sentiasa berhati-hati dan menyemak sebarang kandungan SMS yang disyaki palsu dengan menghubungi organisasi terlibat."Ini adalah bagi mengelak anda daripada menjadi manga kepada kegiatan berunsur penipuan. Individu yang didapati menyebarkan maklumat palsu boleh dikenakan tindakan perundangan bawah Seksyen 505 Kanun Keseksaan dan Seksyen 233 Akta Komunikasi dan Multimedia (AKM) 1998. www.mcmc.gov.my," menurut kenyataan itu.


Tegur tunggang motosikal macam pelesit, bekas tentera ditetak sekumpulan lelaki

SUNGAI PETANI, 5 Ogos- Seorang bekas tentera ditetak menggunakan parang oleh beberapa lelaki dalam kejadian di pos kawalan, tapak projek perumahan rumah di Bukit Banyan, Sg Petani, petang semalam.Mangsa, Ismail Ahmad, 58 tahun yang bertugas sebagai pengawal keselamatan ditapak projek berkenaan mengalami cedera parah di bahagian kepala dan luka di tangan kiri.Ketua Polis Daerah Kuala Muda, ACP Zaidy Che Hassan berkata siasatan awal mendapati kejadian berlaku apabila mangsa menegur suspek yang menunggang motosikal secara bahaya di lokasi tapak projek tersebut. Berang dengan teguran itu, suspek membawa dua lagi rakannya kelokasi kejadian lalu memukul dan menetak mangsa. Ekoran kejadian itu, polis telah menahan dua suspek berusia lingkungan 37 tahun dan direman tujuh hari bagi membantu siasatan.  Mangsa dibawa ke Hospital Sultan Abdul Halim, Sg Petani untuk mendapatkan rawatan.


Bot terbakar, 20 kru bot nelayan warga Laos berjaya diselamatkan

MERSING, 5 Ogos - 20 kru bot nelayan berdepan detik cemas selepas bot dinaiki terbakar pada pukul 9.30 malam semalam ketika berada di perairan Kuala Endau,Pahang.  Semua mereka berjaya diselamatkan bot nelayan tempatan yang berada berhampiran.  Pengarah Zon Maritim Mersing, Komander Maritim Khairul Nizam Misran berkata, ketika kejadian, bot tersebut di kedudukan 13.7 batu nautika timur laut Kuala Endau.  Sejurus menerima panggilan kecemasan, sebuah bot ronda kelas Perkasan digerakkan ke lokasi.

(Bot nelayan yang dinaiki 20 orang warganegara Laos terbakar di perairan Kuala Endau,Pahang)

Semua 20 mangsa merupakan lelaki warganegara Laos.  Mereka kemudian dibawa ke Pos Maritim Teluk Gading untuk diserahkan kepada majikan mereka.  Hasil siasatan mendapati, kebakaran berpunca daripada bahagian enjin sebelum merebak ke seluruh bot.


Dua peguam positif COVID-19, kes rasuah Ahmad Zahid ditangguh

KUALA LUMPUR, 5 Ogos - Mahkamah Tinggi hari ini menangguhkan perbicaraan kes rasuah berhubung dana Yayasan Akalbudi (YAB) yang dihadapi Datuk Seri Dr Ahmad Zahid Hamidi kepada 22 Ogos ini, berikutan dua peguam belanya dijangkiti COVID-19.Peguam bela, Aiman Abdul Rahman, yang mewakili Ahmad Zahid, memberitahu Hakim, Datuk Collin Lawrence Sequerah, bahawa peguam utama kes itu, Hisyam Teh Poh Teik dan Hamidi Mohd Noh, dijangkiti COVID-19.Menurut Aiman, mereka turut memohon tarikh perbicaraan hari ini ditukar kepada sebutan dan perbicaraan seterusnya pada 22 Ogos.Timbalan Pendakwa Raya Abdul Malik Ayob tidak membantah perkara itu.

(Datuk Seri Dr Ahmad Zahid Hamidi hadir di Mahkamah Tinggi Kuala Lumpur bagi perbicaraan kes rasuah berhubung dana Yayasan Akalbudi)

Hakim Sequerah kemudian berkata berdasarkan alasan yang dikemukakan pihak pembelaan, tarikh perbicaraan hari ini dilapangkan dan akan bersambung pada 22 Ogos ini.Ahmad Zahid yang memakai baju kurta putih hadir pada prosiding hari ini.Pada prosiding hari ini, Ahmad Zahid sepatutnya disoal balas pihak pendakwaan berhubung pertuduhan rasuah yang dihadapi Ahli Parlimen Bagan Datuk itu.


Ambank sokong industri fesyen negara, jadi Rakan Perbankan Rasmi KLFW 2022

KUALA LUMPUR, 5 Ogos - Kumpulan Ambank terus komited menyokong pertumbuhan industri fesyen negara menerusi penglibatan sebagai Rakan Perbankan Rasmi Minggu Fesyen Kuala Lumpur (KLFW) 2022.Ketua Pegawai Eksekutif Kumpulannya, Datuk Sulaiman Mohd Tahir berkata, tahun ini Ambank turut menganjurkan acara 'Connect 22' iaitu simposium perniagaan fesyen."Jadi tahun ini kita ada keistimewaan sedikit, satu lagi kita tambah apa yang kita panggil fesyen 'Connect 22', di mana ia bukan hanya mengenai pembiayaan, ia tentang bagaimana anda mengembangkan perniagaan anda, bagaimana pereka tempatan boleh menjadikan mereka sendiri sebagai pereka antarabangsa dan kemudian kita mempunyai orang yang telah melakukannya, bercakap dengan mereka, menggalakkan mereka dan bagi pihak bank adalah bagaimana kita boleh menyokong, memudahkan mereka untuk berkembang juga," kata beliau pada majlis pelancaran Media KLFM 2022, di sini.Seiring penganjuran KLFW 2022, bank tersebut akan turut mengadakan kempen #IAmMalaysian.

(Ketua Pegawai Eksekutif Kumpulan Ambank, Datuk Sulaiman Mohd Tahir (tengah) padamajlis pelancaran Media KLFM 2022/ Foto BERNAMA)

Hasil jualan dari kempen itu akan disumbangkan ke beberapa pertubuhan termasuk Yayasan Tuanku Syed Putra dan Unimap.KLFW 2022 akan membuat kemunculan semula secara fizikal tahun ini di Pavilion Kuala Lumpur dengan menampilkan lebih 40 koleksi pakaian sedia pakai pereka tempatan dari 17 hingga 22 Ogos.Pada tahun 2020, KLFW telah mengadakan pertunjukan fesyennya secara dalam talian, manakala tahun lepas, ia telah dianjurkan secara digital dan fizikal dengan kehadiran yang terhad disebabkan oleh pandemik COVID-19.


Masalah integriti dan tatatertib JPBPM turun 50%

AYER KEROH, 5 Ogos- Masalah intergriti dan tatatertib yang dicatat dalam kalangan pegawai dan anggota Jabatan Bomba dan Penyelamat Malaysia (JPBPM) susut sehingga 50% sejak empat tahun kebelakangan ini. Ketua Pengarahnya Datuk Seri Mohammad Hamdan Wahid berkata, penurunan itu disumbang oleh komitmen JPBPM bersama Suruhan Pencegahan Rasuah (SPRM) dan Institut Intergriti Malaysia (IIM) dalam menjalankan program pemerkasaan integriti dan antirasuah. Katanya, JBPM juga telah menerima pensijilan ISO 37001 ‘Sistem Pengurusan Antirasuah' (ABMS) pada 2021 bagi unit-unit sensitif dan mempunyai risiko integriti yang tinggi.* Beliau berkata, usaha ini akan dikembangkan di peringkat negeri dan zon sebagai menyahut saranan kerajaan agar nilai murni dalam perkhidmatan kecemasan ini diperkuat.

(Datuk Seri Mohammad Hamdan ditemui selepas merasmikan Majlis Penutupan Bicara Governans, Intergriti dan Antirasuah Siri 1/2022 Peringkat Zon Selatan di Ayer Keroh)

“Kerana ia penting bagi memastikan penyampaian perkhidmatan kepada rakyat ini cekap bersih dan juga beramanah jadi kita percaya bahawa program seperti ini kita akan teruskan kita telah bincang tadi dengan pihak IIM untuk memperkembang di zon-zon lain terutama sekali di sebelah utara, dan juga di sebelah tengah dan ini kita akan libatkan lebih banyak agensi yang lain lagi," kata Mohammad Hamdan ketika ditemui selepas merasmikan Majlis Penutupan Bicara Governans, Intergriti dan Antirasuah (BiGIAR) Siri 1/2022 Peringkat Zon Selatan di Ayer Keroh yang melibatkan seramai 300 peserta dari 34 agensi. Dalam pada itu, katanya, mengikut rekod, seramai 226 anggota JBPM dikenakan tindakan tatatertib termasuk dibuang kerja dalam tempoh 2019 hingga Jun tahun ini.


Aspirasi, pandangan belia diambil kira rangka hala tuju pembangunan

(Mohd Hairi merasmikan Minggu Belia KEJORA di Bandar Penawar di Kota Tinggi)

KOTA TINGGI, 5 Ogos- Aspirasi dan pandangan belia Johor penting bagi membolehkan kerajaan negeri merangka hala tuju strategik pembangunan akan datang.  Justeru, jabatan dan agensi berkaitan dinasihat mendekati golongan belia, antaranya melibatkan Majlis Belia Daerah dalam anjuran program dan mesyuarat.  Exco Belia, Sukan, Pembangunan Usahawan, Koperasi dan Sumber Manusia Negeri, Mohd Hairi Md Shah berkata Johor mempunyai kira-kira dua juta belia berusia 15 hingga 40 tahun.  Beliau juga menyarankan belia mengelak sikap terlalu memilih bagi mengurangkan pengangguran dan mengambil peluang kerja ditawarkan seperti disediakan Program Jejak Kerjaya di Bandar Penawar bermula hari ini hingga tujuh Ogos.  "Program sebegini juga dapat memberikan peluang kepada golongan belia yang mencari peluang kerjaya dan ruang untuk meluaskan peniagaan," katanya.

Beliau menyatakan demikian selepas merasmikan Minggu Belia KEJORA di Bandar Penawar, di sini hari ini.Pada program itu, lima individu menerima faedah PERKESO bernilai RM14,916 ringgit. Program anjuran Pertubuhan Keselamatan Sosial (PERKESO) dan Lembaga Kemajuan Johor Tenggara (KEJORA), bekerjasama dengan 12 majikan industri itu menyediakan 2,000 jawatan kosong.


MAHA 2022 kembali temui Keluarga Malaysia

SERDANG, 5 Ogos- Pameran Pertanian, Hortikultur dan Agro Pelancongan Malaysia (MAHA) 2022 kembali menemui Keluarga Malaysia bermula semalam hingga 14 Ogos ini di Taman Ekspo Pertanian Malaysia Serdang (MAEPS).1,500 ruang pameran dan jualan disediakan pada MAHA kali ini mengikut segmen termasuk pameran oleh kementerian, jabatan dan agensi kerajaan, pameran oleh syarikat swasta dan badan korporat tempatan serta seminar dan konvensyen agromakanan. Seiring dengan temanya kali ini Sekuriti Makanan Untuk Masa Depan mengenengahkan produk-produk mengikut segmen seperti "Ready For Market (Domestic or International)", nilai estetik, "wellness", produk kering, jualan segar dan basah, makanan dan minuman serta lain-lain lagi.Kementerian Pertanian dan Industri makanan (MAFI) menyasarkan kehadiran 1.1 juta pengunjung pada tahun ini.

(Antara tarikan di pameran MAHA 2022)


Jangan berpolitik untuk pangkat, jawatan - Sultan Johor

(Sultan Johor Sultan Ibrahim Almarhum Sultan Iskandar berkenan memeriksa perbarisan Pasukan Gerup Gerak Khas (GGK) sempena Sambutan Hari Ulang Tahun Rejimen Gerak Khas Ke-57 di Padang Kawad Markas 21, Gerup Gerak Khas, Kem Iskandar, Mersing hari ini/BERNAMA)

MERSING, 5 Ogos- Sultan Johor, Sultan Ibrahim Sultan Iskandar mengingatkan pegawai dan anggota Gerak Khas untuk tidak berpolitik dalam mendapatkan jawatan dan pangkat tertentu.  Baginda sendiri akan meneliti semua perjawatan, pangkat dan penempatan selaras dengan tanggungjawab sebagai kolonel komandan Rejimen Gerak Khas.  Penilaiannya nanti dibuat berdasarkan latar belakang dan prestasi anggota.  Baginda turut memberi amaran, agar tiada pihak cuba memecah belahkan komando dengan mewujudkan kem kecil atau berpuak-puak.  "Harap Panglima Tentera Darat tidak buat keputusan sendiri, sembahkan kepada saya dulu untuk saya perkenankan."Saya juga tegaskan bahawa semua pangkat dan penjawatan yang dikhususkan kepada Gerak Khas tidak boleh diberikan atau dipinjamkan kepada kor lain, kalau belakangkan saya tidak guna saya kekal sebagai Komandan GK," titah baginda. Sultan Ibrahim bertitah semasa Sambutan Hari Ulang Tahun Rejimen Gerak Khas di Kem Iskandar, Mersing, Johor hari ini.

(Sultan Johor Sultan Ibrahim Almarhum Sultan Iskandar berkenan bertitah sempena Sambutan Hari Ulang Tahun Rejimen Gerak Khas Ke-57 di Padang Kawad Markas 21, Gerup Gerak Khas, Kem Iskandar, Mersing hari ini/BERNAMA)

Terdahulu, baginda tiba di Kem Iskandar pada pukul 9 pagi diiringi Tunku Temenggong Johor, Tunku Idris Sultan Ibrahim dan Menteri Besar, Datuk Onn Hafiz Ghazi. Sultan Johor juga mengingatkan kerajaan untuk memberi peruntukan bagi perbelanjaan peralatan tentera yang sesuai dan terkini.  Peruntukan turut melibatkan aspek penyelenggaraan aset-aset.


Kaji sebelum buat pelaburan

KUALA LUMPUR, 5 Ogos- Pulangan lumayan luar biasa menjadikan mangsa sindiket pelaburan "gelap mata".Kebanyakannya melibatkan skim penipuan popular seperti skim emas, mata wang digital, saham dan perniagaan.Justeru, Ketua Pegawai Eksekutif PMB Investment Berhad, Mahani Ibrahim mengingatkan orang ramai supaya lebih peka dan siasat terlebih dahulu setiap pelaburan yang ditawarkan."Apabila kita dapat tawaran pelaburan kita kena buat kajian yang sangat teliti, kita kena pergi berjumpa orang itu bersemuka, kebanyakkan mangsa yang kena scam ini sebenarnya dia tidak pernah jumpa pun orang yang dia bagi duit itu.'Jadi nasihat saya kita jumpa bersemuka tengok lesen dia sah ke tidak, kalau rasa sangsi lagi ambil telefon syarikat yang di wakili itu bagi nama periksa betul atau tidak orang ini mewakili syarikat tersebut," katanya.Beliau menyatakan demikian selepas menjadi tetamu dalam Program terbitan RTM di Angkasapuri.

(Orang ramai diingatkan supaya lebih peka dan siasat terlebih dahulu setiap pelaburan yang ditawarkan)

Berdasarkan rekod pihak Polis Diraja Malaysia (PDRM) kes melibatkan penipuan dalam talian semakin meningkat saban tahun.Pada 2020, 47 kes penipuan dilaporkan setiap hari dan 57 kes pada tahun 2021.Manakala tahun ini, bermula Januari hingga Mei, sebanyak 72 kes penipuan dilaporkan setiap hari.


Agong kurnia sumbangan kepada Sekolah Menengah Agama (Arab) Yayasan Al-Khairiah

BALING, 5 Ogos- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan sumbangan kepada Sekolah Menengah Agama (Arab) Yayasan Al-Khairiah, Baling, Kedah yang terkesan akibat banjir baru-baru ini.Menerusi satu hantaran di Facebook Istana Negara, Juruiring Tentera Udara Seri Paduka yang juga Pengarah Operasi Pasukan Bencana Istana Negara Brigadier Jeneral Datuk Mohamed Zahari Yahya mewakili Al-Sultan Abdullah menyampaikan sumbangan kepada Pengetua Sekolah Menengah Agama (Arab) Yayasan Al-Khairiah, Abdul Rahman Yahya, semalam.“Seri Paduka menzahirkan harapan semoga kurniaan itu dapat membantu mengurangkan beban pelajar-pelajar sekolah tersebut,” menurut catatan itu.Turut hadir pada majlis penyerahan sumbangan ialah Pemangku Timbalan Ketua Polis Daerah Baling ASP Yazid Yahya dan Penolong Pengurus Bantuan Kemanusiaan, Komuniti dan Pembangunan Negara Yayasan TM Nuraini Ishak.Sebelum ini, Pasukan Bantuan Bencana Istana Negara dan Pasukan Telekom Malaysia Reaching Out Volunteers (TMRovers) turut membantu melakukan kerja pembersihan di sekolah itu serta beberapa kawasan yang terkesan banjir.

(Keadaan sekolah selepas banjir)FOTO FACEBOOK ISTANA NEGARA


Karnival Kerjaya Pelancongan 2022: Lebih seribu peluang pekerjaan ditawarkan 15 majikan

KUALA LUMPUR, 5 Ogos- Lebih seribu peluang pekerjaan ditawarkan oleh 15 majikan pelbagai industri di seluruh negara pada Karnival Kerjaya Pelancongan 2022.Bakal berlangsung esok hingga 7 Ogos di Hotel Quayside, Dataran Sungai Melaka, Melaka, program tiga hari itu merupakan inisiatif Kementerian Pelancongan, Seni dan Budaya (MOTAC) untuk menawarkan peluang pekerjaan secara langsung kepada orang ramai, khusus di kawasan sekitarnya.

Timbalan Setiausaha Pelancongan MOTAC, Mohd Zamri Mat Zin berkata karnival kerjaya dengan kerjasama Pertubuhan Keselamatan Sosial (Perkeso) itu juga bertujuan memastikan sektor hospitaliti negara dapat terus kekal dan bertahan."Hampir 50 peratus atau 450 peluang pekerjaan ituditawarkan di hotel-hotel di Melaka, kita juga menampilkan AirAsia, KTMB dan beberapa lagi syarikat yang dalam sektor hospitaliti."Kita yakin ini serba sedikit akan melapangkan dan memberi nafas baharu ataupun memberi peluang pekerjaan kepada pencari kerja yang masih lagi mencari-cari apakah bentuk pekerjaan yang sesuai untuk mereka," katanya.Beliau menyatakan demikian dalam program terbitan RTM di Angkasapuri.


Program Ziarah Mahabbah MAIPs bersama Raja Muda Perlis santuni masyarakat Islam selatan Thailand

WANG KELIAN, 5 Ogos- Raja Muda Perlis, Tuanku Syed Faizuddin Putra Jamalullail mengetuai rombongan Ziarah Mahabbah, Majlis Agama Islam dan Adat Istiadat Melayu Perlis (MAIPs) ke Wilayah Phuket, Thailand bersama 35 delegasi termasuk Ahli Majlis MAIPs, pegawai MAIPs, rakan strategik dan media.Program selama tiga hari edisi ke-7 yang bermula hari ini melibatkan kolaborasi strategik Kerajaan Negeri Perlis dan MAIPs dengan kerjasama Majlis Agama Islam Wilayah Phuket, Thailand.Menurut Ketua Pegawai Eksekutif MAIPs, Mohd Nazim Mohd Noor, sepanjang di Phuket, antara program yang disusun atur termasuk Program Hijrah Minda, Mesyuarat Strategik MAIPs bersama wakil 6 Majlis Agama Wilayah Andaman dan pembelajaran Bahasa Melayu UiTM.Selain itu, turut diadakan Forum Ummatan Wahidah, Bengkel Tulisan Jawi DBP, kayuhan MAIPs Peduli, Ihyak Masjid, Promosi Makanan Perlis dan Ziarah Masjid Phuket.

(Raja Muda Perlis bersama rombongan Ziarah Mahabbah sebelum bertolak ke Phuket)


UMNO mungkin pinda perlembagaan sekali lagi selaras pindaan Perlembagaan Persekutuan lompat parti

KUALA LUMPUR, 4 Ogos - UMNO tidak menolak kemungkinan akan meminda perlembagaan parti sekali lagi bagi memastikan ia selaras dengan pindaan Perlembagaan Persekutuan berkenaan lompat parti yang diluluskan minggu lepas.Setiausaha Agung UMNO, Datuk Seri Ahmad Maslan berkata bagaimanapun parti itu akan merujuk kepada penasihat undang-undang UMNO terlebih dahulu sebelum membuat sebarang keputusan berkenaan pindaan itu.“Kita akan berbincang dengan penasihat undang-undang UMNO apakah Perlembagaan parti, fasal dan perkara yang perlu dipinda selaras dengan pindaan Perlembagaan Persekutuan itu.“Dengan kata lain, pindaan Perlembagaan  UMNO kemungkinan akan dibuat sekali lagi, tetapi akan dapatkan nasihat penasihat undang-undang UMNO,” katanya pada sidang media selepas mesyuarat Majlis Tertinggi (MT) UMNO malam tadi.Sebelum ini Pindaan Perlembagaan Persekutuan bagi mewujudkan peruntukan berkaitan larangan Ahli Dewan Rakyat bertukar parti diluluskan selepas mendapat sokongan lebih dua pertiga ahli dewan.Selain itu, Ahmad berkata mesyuarat yang dipengerusikan Presiden UMNO Datuk Seri Dr Ahmad Zahid Hamidi menetapkan tiada pemilihan jawatan di semua peringkat pada Perhimpunan Agung UMNO kali ini termasuk pada persidangan cawangan dan mesyuarat perwakilan bahagian.

(Setiausaha Agung UMNO, Datuk Seri Ahmad Maslan bercakap kepada media ketika keluar dari Menara Dato’ Onn selepas UMNO mengadakan mesyuarat Majlis Kerja Tertinggi (MKT) malam tadi/ Foto BERNAMA)

Katanya mesyuarat turut menetapkan tarikh Perhimpunan Agung UMNO pada 23 hingga 26 Nov, persidangan cawangan pada 15 Ogos hingga 18 Sept, mesyuarat perwakilan Wanita, Pemuda dan Puteri bahagian pada 7,8 dan 9 Okt serta mesyuarat perwakilan bahagian pada 14,15 dan 16 Okt.Sementara itu Ahmad berkata MT UMNO merakamkan ucapan terima kasih atas kelulusan Jabatan Pendaftaran Pertubuhan (ROS) dengan sedikit pindaan terhadap Perlembagaan UMNO yang berkuat kuasa mulai 29 Julai ini.“Sedikit pindaan itu melibatkan ditiadakan pemilihan (dalam tempoh) 18 bulan dan ditambah satu pemilihan pada setiap penggal Pilihan Raya Umum (PRU) berkuat kuasa 29 Julai.“Kita dah buat pemilihan selepas PRU14 jadi pemilihan seterusnya adalah selepas PRU15. (Pemilihan) tidak lewat daripada enam bulan selepas PRU15,” katanya dan menambah perkara itu merupakan sesuatu yang diharapkan parti bagi memastikan keadaan dalaman parti adalah tenteram.Mesyuarat turut menetapkan negeri-negeri di bawah pentadbiran Barisan Nasional hendaklah melakukan langkah untuk meminda undang-undang tubuh atau enakmen negeri masing-masing setelah pindaan Perlembagaan Persekutuan berkaitan larangan lompat parti selesai digazetkan. -BERNAMA


Raja Muda Perlis saksikan Perbarisan Serah Terima Tugas Timbalan Komander Rejimen 504 Askar Wataniah TDM

BESERI, 5 Ogos- Raja Muda Perlis, Brigedier Jeneral Tuanku Syed Faizuddin Putra Jamalullail menyaksikan acara Perbarisan Serah Terima Tugas Timbalan Komander Rejimen 504 Askar Wataniah Tentera Darat Malaysia yang diadakan di Padang Kawad Kem Bukit Keteri.Timbalan Komander yang baharu, Leftenan Kolonel Lasahi Laiji menggantikan Leftenan Kolonel Mohamad Zaidi Ishak yang telah berkhidmat daripada 25 Mac 2019 sehingga 03 Ogos 2022.Tuanku Syed Faizuddin Putra selaku Komander Rejimen berslogankan ‘Latih Untuk Perang’ itu merakamkan ucapan penghargaan dan terima kasih kepada Leftenan Kolonel Mohamad Zaidi Ishak atas segala khidmat bakti yang dicurahkan sebagai Timbalan Komander Rejimen 504 Askar Wataniah.Berangkat sama bagi menyaksikan upacara menandatangani Nota Serah Terima Tugas dan juga upacara Serah Terima Tongkat Kuasa ialah Raja Puan Muda Perlis, Mejar (Kehormat) Tuanku Hajah Lailatul Shahreen Akashah KhalilTurut hadir, Setiausaha Kerajaan Negeri selaku Pengerusi Jawatankuasa Pendukung Askar Wataniah (JAKPAW) Negeri, Datuk Seri Hasnol Zam Zam Ahmad dan Panglima Briged ke Enam Infantri Malaysia, Brigedier Jeneral Datuk Mohd Akib Yusof.

(Raja Muda Perlis, Brigedier Jeneral Tuanku Syed Faizuddin Putra Jamalullail dan Raja Puan Muda Perlis, Mejar (Kehormat) Tuanku Hajah Lailatul Shahreen Akashah Khalil)


Penyelarasan cuti hujung minggu, tunggu perkenan Sultan Johor

JOHOR BAHRU, 4 Ogos- Cadangan penyelarasan semula cuti hujung minggu bagi negeri Johor akan dipersembahkan untuk mendapat pandangan serta perkenan Sultan Johor, Sultan Ibrahim Sultan Iskandar. Ia susulan daripada hasil mesyuarat ketiga kerajaan negeri yang membincangkan mengenai cadangan berkenaan. Menurut Menteri Besar Johor, Datuk Onn Hafiz Ghazi, mesyuarat yang dijalankan turut melibatkan wakil-wakil sektor kerajaan, swasta, pendidikan, pemain industri termasuk perbankan dan juga Persekutuan Majikan-Majikan Malaysia (MEF). "Cadangan penyelarasan semula cuti hujung minggu menjadi perhatian utama mesyuarat berikutan perbezaan cuti melibatkan ibu bapa serta anak-anak. Penyelarasan itu juga akan membabitkan 576,691 pelajar serta 1.764 juta tenaga kerja di Johor," kata kenyataan yang dikeluarkan di Facebook rasminya. Tambah Hafiz, segala keputusan tidak akan menjejaskan usaha Johor ke arah pendigitalan seterusnya membolehkan pelbagai urusan dan sektor ekonomi dijalankan secara digital. Peningkatan digital boleh menyumbang kepada kesejahteraan Bangsa Johor tanpa perlu ke kaunter fizikal.

(Menteri Besar Johor, Datuk Onn Hafiz Ghazi/FailBERNAMA)


Penetapan harga minyak sawit masih dalam kajian - MPOB

KUALA LUMPUR, 4 Ogos- Lembaga Minyak Sawit Malaysia (MPOB) akan membuat kajian mengenai penentuan harga minyak sawit dengan menggunakan sistem sedia atau sistem dua peringkat.  Jelas Pengerusi Pasukan Khas Jihad Tangani Inflasi, Tan Sri Annuar Musa langkah itu bertujuan melihat kewajaran dan kemampuan harga minyak domestik dan eksport dipadankan dalam sistem satu harga. "Jawatankuasa sudah dimaklumkan 5.6% minyak dikeluarkan Malaysia untuk tempatan. Daripada jumlah itu, 60,000 tan sebulan disubsidikan kerajaan di bawah subsidi secara paket. Kita akan susuli kebolehlaksanaannya. Kita beri ruang dan peluang MPOB buat kajian sebab akan ada kesan tertentu," kata Annuar semasa sidang media di Parlimen. Dalam pada itu, beliau turut meminta agensi berkaitan membuat kajian lanjut berhubung keperluan pelaksanaan stok pengimbal ayam bagi tujuan import dan eksport.  Ini memandangkan bekalan dan harga ayam domestik yang kembali stabil.Dalam perkembangan lain, keputusan mengubah dasar berkaitan eksport ayam, masih belum diputuskan.  Ia bagi memastikan bekalan ayam tempatan terus stabil dan harga kekal di bawah harga siling.  Jelas Pengerusi Pasukan Jihad Tangani Inflasi, Tan Sri Annuar Musa, Kementerian Perdagangan Dalam Negeri dan Hal Ehwal Pengguna (KPDNHEP) kini sedang meneliti sekiranya terdapat keperluan mengeksport ayam.  "Bekalan ayam ada berlebihan dan harga telah mula stabil daripada harga siling namun kerajaan enggan mengubah dasar tersebut supaya bekalan stabil dan harga kekal di bawah siling namun begitu, KPDNHEP sedang meneliti kadar import dan sekiranya terdapat keperluan untuk mengeksport," tambah Annuar.

(Menteri K-KOM yang juga merangkap Pengerusi Pasukan Jihad Tangani Inflasi, Tan Sri Annuar Musaberkata demikian ketika di Parlimen hari ini)


Peniaga dinasihat jangan guna alasan inflasi untuk naikkan harga barang - Annuar

KUALA LUMPUR, 4 Ogos- Para peniaga dinasihat agar tidak menggunakan situasi inflasi sebagai alasan untuk menaikkan harga barang.  Jelas Pengerusi Pasukan Khas Jihad Tangani Inflasi, Tan Sri Annuar Musa meskipun paras inflasi negara berada pada tahap 3.4% namun, masih terdapat barangan yang mencatatkan peningkatan harga melebihi paras siling.Tambah Annuar, usaha menangani sebarang kenaikan harga barangan akan terus dipergiat bagi memastikan golongan berpendapatan rendah khususnya tidak terbeban.  "Kita tidak boleh menafikan bahawasanya kenaikan harga barangan tertentu terutamanya dari segi perkhidmatan dan makanan akan menjejaskan golongan yang berpendapatan rendah. Meskipun angka mutlak inflasi yang dicatat Jabatan Statistik menunjukan harga inflasi rendah tetapi kita berpendirian untuk memastikan barangan utama tidak terus dinaikkan apatah lagi dinaikkan sewenang-wenangnya.Kita menyeru kepada peniaga suapaya tidak mengambil kesempatan dengan alasan inflasi untuk menaikkan harga," kata Annuar dalam sidang media selepas mempengerusikan Mesyuarat Ke-8 Pasukan Khas Jihad Tangani Inflasi di Parlimen.

Sementara itu, Annuar mengulas lanjut berhubung video tular minyak masak paket yang terapung dilaut baru-baru ini.Menurutnya, tiada sebarang bukti insiden minyak masak berhampiran Pulau Jawa itu dibawa dari MalaysiaPengerusi Pasukan Khas Jihad Tangani Inflasi , Tan Sri Annuar Musa berkata beliau telah meminta pihak yang menyiarkan video berkenaan tampil memberikan maklumat lanjut dan bukti sekiranya ia benar.  Beliau turut menegaskan agar pihak tertentu tidak membuat sebarang andaian sehingga mendapat berita yang sahih. "Sehingga kini, kita cuba mendapat pengesahan pihak media yang buat laporan berkenaan. Namun, tidak ada satu pihak pun setakat ini yang tampil membuat pengesahan dan beri butiran lanjut tentang foto yang tular itu," tambahnya.


NHMS MCH kembali dilaksana - KKM

PETALING JAYA, 4 Ogos- Selepas tujuh tahun, Tinjauan Kebangsaan Kesihatan dan Morbiditi:Kesihatan Ibu dan Anak (NHMS MCH) kembali dilaksana.Menurut Timbalan Menteri Kesihatan 1, Datuk Dr. Noor Azmi Ghazali, tinjauan tersebut dilakukan selama tiga bulan bermula 9 Ogos sehingga 31 Oktober.Kira-kira 14,000 isi rumah di seluruh negara dipilih secara rawak dalam NHMS kali ini. 32,000 responden akan ditemu ramah oleh 70 pasukan pengumpul data Institut Kesihatan Umum. Antara topik utama ialah penjagaan kesihatan wanita berusia 15-49 tahun, ibu dan anak terakhir berusia dua tahun serta kanak-kanak berusia bawah lima tahun. "NHMS MCH diharap dapat memberi maklumat serta trend terkini untuk bantu KKM memperkukuhkan lagi perkhidmatan khusus untuk wanita, ibu dan anak-anak. Ini adalah satu perkara yang baik," kata Dr. Noor Azmi kepada pemberita selepas Majlis Pelancaran Tinjauan Kebangsaan Kesihatan dan Morbiditi Kesihatan Ibu dan Anak, di sini.

(Timbalan Menteri Kesihatan, 1, Datuk Dr. Noor Azmi Ghazali)

Jelasnya, hasil tinjauan dapat membekalkan data menyeluruh bagi membolehkan Kementerian Kesihatan (KKM) menilai program kesihatan sedia ada untuk ditambah baik.


Vaksin Spikevax diberi kelulusan bersyarat untuk individu 12 tahun dan ke atas

KUALA LUMPUR, 4 Ogos- Kerajaan bersetuju memberi kelulusan bersyarat bagi penggunaan vaksin Spikevax, keluaran Rovi Pharma Industrial Services, Sepanyol kepada golongan berusia 12 tahun dan ke atas. Ketua Pengarah Kesihatan, Tan Sri Dr. Noor Hisham Abdullah berkata, keputusan itu dibuat dalam Mesyuarat Pihak Berkuasa Kawalan Dadah (PBKD) kali ke-375."Kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut terus dipantau serta dinilai secara berterusan oleh Bahagian Regulatori Farmasi Negara (NPRA), berdasarkan data-data terkini dari semasa ke semasa. Ia bagi memastikan perbandingan manfaat-risiko bagi produk tersebut kekal positif," katanya menerusi kenyataan.

(Tan Sri Dr. Noor Hisham Abdullah, Ketua Pengarah Kesihatan)

Jelas beliau, sebelum ini vaksin tersebut diluluskan pendaftaran bersyarat bagi penggunaan dalam kalangan individu berumur 18 tahun dan ke atas. Katanya, kementerian sentiasa komited untuk mempertingkat akses rakyat kepada ubat-ubatan bagi tujuan rawatan atau pencegahan penularan COVID-19 di Malaysia.Ia dinilai sewajarnya berdasarkan aspek kualiti, keselamatan dan keberkesanan.


Mangsa pemerdagangan manusia, selamat dan diberikan perlindungan - KPWKM

KUALA LUMPUR, 4 Ogos- Seramai 131 mangsa disyaki terlibat dengan kes pemerdagangan manusia berjaya diselamatkan dan diberikan perlindungan sejak Januari hingga 30 Julai tahun ini.Menteri Pembangunan Wanita, Keluarga dan Masyarakat Datuk Seri Rina Harun berkata, kesemua mangsa diberikan Perintah Perlindungan Interim (IPO) dan 35 orang daripadanya turut mendapat Perintah Perlindungan (PO).Hasil tinjauan mendapati kesemua mangsa dieksploitasi sebagai buruh dan terlibat dengan perhambaan seks serta penjualan kanak-kanak.Kementerian itu katanya, turut menyediakan rumah-rumah perlindungan berserta keperluan asas dan pelbagai kemudahan lain untuk mangsa yang terlibat."Mereka diberikan wang saku, peluang untuk mendapatkan pekerjaan dan mereka juga diberikan latihan kemahiran tertentu seperti program TVET,kemahiran kraftangan, kemahiran komputer dan sebagainya. Kita menjaga mereka dengan memberikan perlindungan yang terbaik," kata Rina dalam sidang media pada Majlis Sambutan Hari Anti Pemerdagangan Sedunia 2022 hari ini.

(Menteri KPWKM, Datuk Seri Rina Harun/Foto FB KDN)

Beliau turut menyeru agar masyarakat sedar dan mengambil serius aktiviti pemerdagangan manusia yang merupakan satu jenayah berat.


Jenayah pemerdagangan manusia, kerajaan tidak akan berkompromi dengan pesalah - Hamzah

KUALA LUMPUR, 4 Ogos- Seramai 73 penjawat awam disiasat atas dakwaan terlibat dengan aktiviti pemerdagangan manusia sepanjang tahun ini.Menteri Dalam Negeri, Datuk Seri Hamzah Zainudin berkata daripada jumlah yang ditahan itu, 40 orang merupakan pegawai Jabatan Imigresen Malaysia (JIM).Daripada jumlah itu, enam orang telah dikenakan tindakan di bawah Akta Suruhanjaya Pencegahan Rasuah Malaysia (SPRM), lima lagi di bawah Akta Imigresen dan 27 dikenakan tindakan tatatertib manakala dua lagi pegawai telah meletakkan jawatan.Bagi 33 penjawat awam yang ditahan pula, 13 telah dituduh di mahkamah, 16 telah dibebaskan dan baki empat lagi individu masih dalam siasatan.Hal itu membuktikan bahawa pihaknya mengambil serius setiap laporan yang diberikan oleh semua pihak dan menegaskan bahawa jenayah pemerdagangan manusia memberikan reputasi buruk serta mencalar imej negara."Kita tidak mahu melihat dalam negara ini ada lagi 'modern slavery' kerana ia akan memburukkan imej negara. Ia bermula daripada tanggungjawab majikan seperti contoh jika seorang pekerja itu tidak dibayar gaji maka pekerja tersebut dikategorikan sebagai mangsa, bekerja tanpa menerima imbuhan secara automatik dia telah pun diperdagangkan.Pekerja tersebut tidak mendapat hak mereka yang sepatutnya," kata Hamzah dalam sidang media selepas melancarkan Majlis Sambutan Hari Antipemerdagangan Orang Sedunia Tahun 2022 di Rumah Perlindungan Wanita di ibu negara, hari ini.

Hadir sama ialah Menteri Pembangunan Wanita, Keluarga dan Masyarakat, Datuk Seri Rina Harun.


1,246 pelajar MARA lanjutkan pengajian ke luar negara mulai September ini

KUALA LUMPUR, 4 Ogos- Seramai 1,246 pelajar tajaan MARA berjaya ditawarkan untuk melanjutkan pengajian ke universiti luar negara secara berperingkat mulai September ini.Menurut Menteri Pembangunan Luar Bandar, Datuk Seri Mahdzir Khalid, pelajar cemerlang dari seluruh negara diberikan tajaan di bawah skim Pinjaman Boleh Ubah di dalam dan luar negara."Kita mengadakan sesi pertemuan dengan pelajar-pelajar yang akan berangkat ke luar negara untuk kita beri mereka maklumat dan juga penerangan berhubung cara-cara untuk ke luar negara dan sebagainya. Tujuan kita adalah untuk memastikan mereka fokus belajar di sana selain kita nak memberi nasihat dan peringatan mesra tentang apa yang patut," kata Mahdzir kepada media selepas Majlis Pra-pelepasan Pelajar ke Luar Negara, "Know Before You Go" di ibu negara, hari ini.

(Menteri KPLB, Datuk Seri Mahdzir Khalid berkata demikian dalam satu sidang mediaselepas majlis berkenaan)

Tambahnya, pelajar-pelajar turut menjalani program persiapan diri sebelum berangkat ke luar negara September ini.Pelajar tajaan MARA, Putri Nur Batrisha meluahkan rasa syukur kerana terpilih dan berpeluang melanjutkan pengajian ke universiti luar negara."Saya rasa amat gembira dan bersyukur dengan peluang yang diberikan ini. Saya akan melanjutkan pengajian dalam aliran sains komputer di Penn State University, Amerika Syarikat dalam tempoh empat tahun kemudian saya akan cuba untuk kerja di sana dan balik ke Malaysia untuk berbakti kepada negara," kata Putri kepada pemberita RTM selepas program berkenaan, hari ini.

(Pelajar tajaan MARA, Putri Nur Batrisha)

Menerusi program ini, Mahdzir berharap pelajar dapat membina semangat dan jati diri yang kuat demi membawa nama baik tanah air.


MINDEF teliti laporan PAC, ambil kira syor teruskan LCS

KUALA LUMPUR, 4 Ogos- Kementerian Pertahanan (MINDEF) serta semua pemegang taruh akan meneliti laporan Jawatankuasa Kira-kira Wang Negara (PAC) berhubung perolehan Littoral Combat Ship (LCS).Menterinya, Datuk Seri Hishammuddin Hussein, memberi jaminan akan mengambil kira kesemua syor dikemukakan PAC dalam meneruskan projek LCS selepas ini. Tegas beliau, kementerian telah memberi kerjasama penuh dan sentiasa telus sepanjang prosiding serta proses siasatan oleh pihak PAC. "Seperti dimaklumkan pada April lalu, kabinet juga sudah bersetuju dengan Pelan Pemulihan Projek LCS yang membenarkan tempoh mobilisasi dilaksanakan selama enam bulan bagi membolehkan rundingan dibuat dengan pihak OEM dan vendor seterusnya memuktamadkan perancangan ke hadapan perolehan LCS seperti yang dimahukan serta diperlukan oleh Tentera Laut Diraja Malaysia (TLDM).Kerajaan juga telah menubuhkan Jawatankuasa Tadbir Urus Khas dipengerusikan Ketua Setiausaha Perbendaharaan, Kementerian Kewangan serta Ketua Setiausaha MINDEF," katanya menerusi kenyataan.

(Datuk Seri Hishammuddin Hussein, Menteri Kanan Pertahanan)

Jelas beliau, penubuhan jawatankuasa tersebut bertujuan memantau proses mobilisasi dalam tempoh enam bulan dan melaporkan perkembangan kepada kabinet. Datuk Seri Hishammuddin turut menegaskan, pihak yang bersalah perlu bertanggungjawab selepas selesai siasatan oleh Suruhanjaya Pencegahan Rasuah Malaysia (SPRM). Turut ditekankan, kepentingan LCS sebagai aset yang amat diperlukan demi keselamatan perairan negara, sejajar Program Transformasi Armada '15 to 5' selain demi kepentingan TLDM. PAC menerusi laporannya mengesyorkan supaya siasatan disegerakan sekaligus mempercepat pendakwaan.


Teroka tanah secara haram, tiada pampasan diberikan - Saarani

TAPAH, 4 Ogos- Tiada sebarang pampasan akan diberikan kepada mana-mana pihak yang didapati melakukan penerokaan tanah secara tidak sah di Perak. Menteri Besar, Datuk Seri Saarani Mohamad berkata ia sama ada melibatkan aktiviti pembangunan atau pertanian.  Jelas beliau, kerajaan negeri tidak bertanggungjawab di atas kerugian yang dialami susulan penerokaan yang tidak sah.  "Walaupun kita rakyat negeri Perak, kita tidak dibenarkan ceroboh tanah kerajaan atau melakukan apa-apa aktiviti tanpa kebenaran termasuklah nak bina rumah atau nak bercucuk tanam. Anda perlu mohon di Pejabat Tanah dan Galian Perak, ikut prosedur yang ditetapkan. Sekiranya tiada apa halangan atau masalah, selalunya permohonan itu akan diluluskan,"kata Saarani kepada pemberita RTM pada Program Saarani Bersama Bekas Askar (SEBERKAS) di Dewan Merdeka Tapah.

(Menteri Besar Perak, Datuk Seri Saarani Mohamad (tengah) bergambar bersama bekas tentera yang hadirpada Program bersama Bekas Tentera (SEBEKAS) Parlimen Tapah di Dewan Merdeka hari ini/BERNAMA)

Dalam pada itu, mengulas isu seorang penduduk di Langkap yang diusir dari kediamannya baru-baru ini, beliau menjelaskan tanah tersebut bukan berstatus Tanah Rizab Melayu seperti didakwa.  Sebaliknya, ia milik Perbadanan Kemajuan Negeri Perak (PKNP) sebelum dijual kepada sebuah syarikat pada 2015.


CUEPACS harap kerajaan luluskan kenaikan gaji penjawat awam sebelum bubar Parlimen

PORT DICKSON, 4 Ogos- Kongres Kesatuan Pekerja-Pekerja Di Dalam Perkhidmatan Awam (CUEPACS) berharap kerajaan dapat menaikkan dua Kenaikan Gaji Tahunan (KGT) secara khas serta kenaikan gaji minimum penjawat awam kepada RM1,800 sebulan sebelum Parlimen dibubarkan.Presiden CUEPACS, Datuk Adnan Mat berkata ia penting bagi meringankan beban penjawat awam terutama kumpulan pelaksana yang semakin terbeban dengan kenaikan harga barang dan kos sara hidup. Jelasnya, permintaan CUEPACS untuk menaikkan dua KGT tersebut adalah munasabah memandangkan tiada pembaharuan yang begitu ketara dilakukan oleh kerajaan untuk mengkajinya sejak Pilihan Raya Umum (PRU) yang lalu."Kami berharap sebelum pembubaran Parlimen, permohonan dua kenaikan gaji ini mampu dilaksanakan oleh kerajaan di bawah kepimpinan Y.A.B Perdana Menteri pada ketika ini dengan tujuan dapat membantu kumpulan pelaksana penjawat awam melangsungkan kehidupan harian," kata Adnan Mat kepada pemberita RTM pada Majlis Perhimpunan Penjawat Awam dan Taklimat Isu-isu Semasa CUEPACS 2022, di sini.Dalam pertemuan pihaknya pada 13 Jun lalu bersama Perdana Menteri, Datuk Seri Ismail Sabri Yaakob turut menyatakan komitmen bagi mengkaji tuntutan dan berjanji akan meluluskan tuntutan CUEPACS yang munasabah berdasarkan kedudukan kewangan negara.


JKN Kedah mohon maaf hospital caj RM100 kepada OKU

ALOR SETAR, 4 Ogos- Sebuah hospital kerajaan di Kedah membuat permohonan maaf kepada epada seorang lelaki atas kesilapan mengenakan caj RM100 untuk pemeriksaan kesihatan bagi pengesahan ketidakupayaan orang kurang upaya (OKU) bagi tujuan pendaftaran dengan Jabatan Kebajikan Masyarakat (JKM) baru-baru ini.Caj pemeriksaan kesihatan bagi pengesahan ketidakupayaan orang kurang upaya OKU daripada pegawai perubatan atau pengamal perubatan bagi tujuan pendaftaran dengan Jabatan Kebajikan Masyarakat Malaysia JKM adalah berdasarkan Perintah Fi Perubatan 1982.  Pengarah Jabatan Kesihatan Negeri Kedah, Dr Othman Warijo dalam satu kenyataan memaklumkan, berdasarkan perintah bayaran, caj sebanyak RM100 akan dikenakan kepada individu yang berhasrat untuk mendapatkan pengesahan bagi tujuan berkenaan.  Bagaimanapun, menurutnya, bagi individu yang kurang berkemampuan, pengecualian boleh diberikan terhadap caj pemeriksaan kesihatan oleh Pengarah Hospital atau seseorang yang dilantik berdasarkan peruntukan sediaada iaitu pengecualian diberikan kepada luar dan pesakit Kelas 3. Bagi OKU kecacatan fizikalnya seperti kudung tangan atau kaki dan buta penglihatan tidak akan dikenakan sebarang bayaran bagi pengesahan ketidakupayaan.Bayaran bagi pemeriksaan kesihatan untuk pengesahan ketidakupayaan OKU hanya dikenakan kepada individu yang menjalani pemeriksaan pendengaran, pertuturan, penglihatan, fizikal, masalah pembelajaran atau mental. Kenyataan yang dikeluarkan beliau,merujuk kepada artikel di media sosial bertajuk "OKU Pays a Government Hospital RM100 to Confirm that He's a Handicap" pada 31 Julai 2022 . Hasil siasatan mendapati terdapat kekhilafan pemahaman kutipan Fi oleh pegawai yang bertugas di hospital yang terlibat yang mengenakan caj RM100 kepada pesakit.  Sehubungan itu, pihak hospital telah menghubungi pesakit berkenaan dan memohon maaf di atas kesilapan kutipan tersebut. Maklumbalas penerimaan pesakit adalah positif dan pihak hospital akan sentiasa memberi rawatan yang terbaik kepada pesakit yang mempunyai rekod rawatan berterusan di hospital berkenaan.

(Kenyataan media oleh Pengarah Jabatan Kesihatan Negeri Kedah, Dr Othman Warijo)


Mitigasi banjir di ibu negara, pemantauan semasa akan diteruskan - Shahidan

KUALA LUMPUR, 4 Ogos- Intervensi jangka pendek mitigasi banjir di ibu negara dilihat berkesan berikutan tiada kejadian banjir kilat berlaku dalam masa terdekat.  Ia sekali gus membuktikan 90% daripada isu itu berjaya diatasi dalam tempoh tiga bulan.  Menteri Wilayah Persekutuan, Datuk Seri Shahidan Kassim berkata pihaknya akan terus menempatkan pegawai Dewan Bandaraya Kuala Lumpur (DBKL) bagi memantau keadaan semasa di 25 lokasi tumpuan.  Beliau turut menafikan dakwaan banjir kilat yang dilaporkan semalam yang dimuat naik menggunakan visual arkib sehingga menimbulkan kekeliruan orang ramai.  "Dalam masa tiga bulan kita sudah bertindak dan melaksanakan langkah awal, sekali gus dapat menjamin supaya aliran air boleh berlaku dengan cepat. Sekiranya hujan luar biasa, kita ada pelan jangka sederhana," kata Shahidan dalam sidang media di Parlimen, hari ini. Mengulas lanjut, Datuk Seri Shahidan juga sedia memberi kerjasama dengan Jawatankuasa Kira-Kira Wang Negara susulan prosiding pengurusan mitigasi banjir Kuala Lumpur bernilai RM329.33 juta.

(Lawatan turun padang Menteri Wilayah Persekutuan, Datuk Seri Shahidan Kassim bersamaAhli Parlimen Wilayah Persekutuan Kuala Lumpur ke beberapa lokasi tumpuan banjir di ibu negara pada Jun lalu/Foto FB DBKL)


Lebih 11,000 wanita dapat manfaat program Karnival Wanita Bangkit@KPWKM

KUALA LUMPUR, 4 Ogos- Pelbagai program dilaksanakan Kementerian Pembangunan Wanita, Keluarga dan Masyarakat (KPWKM) bagi memperkasakan ekonomi wanita .  Ia termasuklah program Wanita Bangkit @KPWKM melibatkan kerjasama strategik dengan lebih 50 Agensi Kerajaan dan Swasta yang memanfaatkan lebih 11,000 wanita seluruh negara sejak dijalankan.  Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff turut memaklumkan, kerjasama strategik bersama Kementerian Pembangunan Usahawan dan Koperasi (KUSKOP) turut dijalankan bertujuan membantu wanita yang ingin menceburi bidang keusahawanan.  Sejak 2021, seramai lebih 800 orang wanita telah mendapat manfaat daripada program ini.  "Di bawah Pelan Jana Semula Ekonomi Negara (PENJANA), Bantuan Khas Ibu Tunggal (BKIT) turut diberikan sewaktu tempoh pandemik COVID-19 melanda negara secara one-off sebanyak RM300 kepada 150,000 ibu tunggal yang layak seluruh negara melibatkan peruntukan sebanyak RM45 juta,"katanya. Beliau menjawab pertanyaan yang dibangkitkan wakil Kota Samarahan, Datuk Rubiah Wang.

(Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff)


1,010 guru tetap DG41 berasal dari Sarawak ditempatkan di negeri kelahiran sendiri sehingga akhir Julai

KUALA LUMPUR, 4 Ogos- Seramai 1,010 guru baharu lantikan tetap DG41 berasal daripada Sarawak ditempatkan di sekolah rendah dan menengah dalam negeri kelahiran mereka.Angka itu merangkumi penempatan bagi tahun 2022 hingga 31 Julai tahun ini. Timbalan Menteri Pendidikan (II) Datuk Mohamad Alamin berkata, disebabkan bilangan graduan berasal dari Sarawak yang menepati keperluan opsyen di sekolah bagi negeri tersebut masih belum mencukupi, Kementerian Pendidikan Malaysia (KPM) telah menempatkan seramai 1, 603 orang guru berasal daripada semenanjung ke sekolah di Sarawak bagi tempoh yang sama.  "Jumlah kekosongan perjawatan guru sekolah rendah dan menengah di negeri Sarawak pada 31 Julai 2022 adalah sebanyak 2,815 orang. Kekosongan perjawatan guru di sekolah rendah dan menengah di kawasan parlimen Baram adalah sebanyak 250. "KPM komited untuk terus memastikan keperluan guru di seluruh negara dipenuhi bagi memastikan pelaksanaan pengajaran dan pembelajaran dapat dilaksanakan dengan berkesan,"katanya.Beliau menjawab pertanyaan wakil Baram, Tuan Anyi Ngau.

(Timbalan Menteri Pendidikan (II) Datuk Mohamad Alamin)


Sekatan eksport ayam hanya langkah sementara - Ronald

KUALA LUMPUR, 4 Ogos - Sekatan pengeksportan ayam pedaging hidup yang masih berkuat kuasa adalah bersifat sementara, iaitu sehingga harga dan pengeluaran ayam kembali stabil sepenuhnya.Menteri Pertanian dan Industri Makanan Datuk Seri Dr Ronald Kiandee berkata kerajaan juga sedar peningkatan kos pengeluaran ayam berikutan kenaikan kos makanan ternakan dan pemberhentian eksport memberi kesan kepada pulangan penternak.“Dalam hal ini buat pertama kalinya, kerajaan bersetuju memberi subsidi kepada penternak ayam pedaging dan ayam penelur berjumlah RM1.1 bilion secara keseluruhannya bagi meringankan beban penternak ayam. Pemberian subsidi ini bermula 5 Feb 2022 dan akan berakhir pada 31 Ogos 2022.“Setakat 29 Julai 2022, sebanyak 8,907 permohonan subsidi diluluskan berjumlah RM748 juta,” katanya pada sesi soal jawab di Dewan Rakyat hari ini.Menurutnya Kementerian Pertanian dan Industri Makanan melalui Jabatan Perkhidmatan Veterinar sentiasa memantau dan mengadakan sesi libat urus dengan semua pihak berkepentingan dalam rantaian pengeluaran bekalan ayam termasuk di peringkat ladang bagi memastikan bekalan dan kelangsungan pengeluaran ayam negara berada pada tahap optimum dan stabil.Ronald berkata demikian menjawab soalan Wong Shu Qi (PH-Kluang) yang ingin tahu kerugian dihadapi sektor penternakan ayam seluruh Malaysia sejak larangan eksport ayam berkuat kuasa pada 1 Jun 2022.

Sementara itu, menjawab soalan Dr Azman Ismail (PH-Kuala Kedah) berkenaan stok penimbal negara bagi beras, Ronald berkata ketika ini kedudukan stok penimbal beras adalah pada paras 221,313 tan metrik iaitu 88.5 peratus daripada jumlah sasaran yang ditetapkan kerajaan iaitu 250,000 tan metrik menjelang 2022.Beliau berkata kerajaan sedang menggandakan stok penimbal beras secara berperingkat daripada 150,000 tan metrik kepada 290,000 tan metrik menjelang 2023 bagi memastikan jaminan bekalan makanan negara serta menghadapi sebarang situasi luar jangka.“Bagi menampung keperluan beras negara, kementerian sentiasa memastikan kedudukan stok beras sentiasa melebihi paras purata keperluan iaitu 200,000 tan metrik sebulan.“Kedudukan stok beras di dalam negara di peringkat kilang, borong dan runcit sentiasa pada kadar konsisten setiap masa iaitu purata 400,000 tan metrik hingga 500,000 tan metrik,” katanya.- BERNAMA


Geotapak mata air panas Sungai Ber terbiar, kotor dan tidak diurus dengan baik

GUA MUSANG, 4 Ogos- Kawasan sumber air terpanas dengan suhu 72 darjah celcius di Geotapak mata air panas Sungai Ber, Lojing di Gua Musang kini semakin semakin terbiar sejak lima tahun lalu.  Tinjauan RTM di kawasan itu mendapati, air panas di dalam kolam itu dilihat kotor, kemudahan infrastruktur rosak dan persekitaran terbiar dengan sampah sarap serta bersemak.  Sebelum ini, kolam air panas yang terletak di Jalan Gua Musang-Lojing tersebut kerap dikunjungi penduduk tempatan dan luar negeri dengan pelbagai tujuan untuk berehat serta mengubati penyakit kulit atau penyakit kronik.  "Setakat yang saya pergi di Tapah pun ada , Labok, Pusat Condong pun ada tapi tidak sepanas di sini. Tadi saya cuba dengan botol. Nampak lembut, macam cair jugalah. Airnya terbukti panas di sini. Harapan saya kepada pihak kerajaan dan masyarakat yang datang tu agar menjaga kebersihan , ini adalah flora fauna yang harus dijaga sama ada burung ke , pokok-pokok ke," kata salah seorang pengunjung, Mohd Johan Awang Kecik."Bagi pendapat saya apabila saya singgah sini, saya dapati keadaan tidak memuaskan, dengan persekitaran sampah-sampah dan wakaf yang terbiar pecah-pecah dari segi bumbung, jubin semua. Kolam juga berkeladak jadi saya minta pihak berwajib masuk tengok tempat ni dan buat baik pulih," menurut seorang lagi pengunjung, Rohaizad Che Jusoh.Geotapak mata air panas Sungai Ber terletak di kawasan Lojing dengan perjalanan mengambil masa hampir 1 jam 15 minit dari bandar Gua Musang.


COVID-19: Mahasiswa tercicir, boleh sambung semula pengajian

KUALA LUMPUR, 4 Ogos- Isu kebajikan mahasiswa yang terpaksa menangguhkan pengajian akibat COVID-19 sentiasa diberi perhatian.Menteri Pengajian Tinggi , Datuk Seri Dr. Noraini Ahmad berkata mana-mana pelajar yang berdepan situasi tersebut dibenar menyambung semula pengajian di universiti masing-masing.Jelas beliau, secara dasar, pelajar yang tidak menamatkan pengajian, boleh membuat permohonan baharu melalui UPUOnline."Inisiatif kementerian melalui agenda pembelajaran sepanjang hayat seperti yang dinyatakan dalam lonjakan 3: Pelan Pembangunan Pendidikan Malaysia 2015-2025 adalah merupakan inisiatif KPT bagi memastikan peluang pembelajaran sentiasa terbuka kepada semua peringkat masyarakat. Sebagai menyokong agenda ini, kementerian melalui agensi kelayakan malaysia (MQA) juga turut menggalakkan penyertaan dalam kursus-kursus microcredentials yang dilaksanakan di IPT," katanya pada sesi soal jawab di persidangan Dewan Rakyat hari ini.Ujarnya lagi, bagi membantu pelajar di IPTA meneruskan pengajian, kementerian melaksanakan program intervensi akademik seperti sistem penasihat akademik.Program intervensi bukan akademik pula meliputi perkhidmatan kaunseling, program mentor-mentee dan program motivasi.Noraini menjawab pertanyaan wakil Johor Bharu Tuan Akmal Nasrullah Mohd Nasir.


Mahkamah Khas Rasuah di semua peringkat kehakiman, perkukuh keyakinan rakyat

Tan Sri Dr Rais Yatim menyerahkan Buku Laporan Tahunan Jawatankuasa Khas Mengenai Rasuah (JKMR) Tahun 2020  kepada Perdana Menteri,  Datuk Seri Ismail Sabri Yaakob di Parlimen)

KUALA LUMPUR, 4 Ogos- Mahkamah Khas Rasuah disyor ditubuhkan di semua peringkat kehakiman.Perkara itu antara cadangan dikemukakan Laporan Tahunan Jawatankuasa Khas Mengenai Rasuah (JKMR) tahun 2020 yang diserahkan Yang Dipertua Dewan Negara, Tan Sri Dr Rais Yatim kepada Perdana Menteri Datuk Seri Ismail Sabri Yaakob."Mengenai perlunya Mahkamah Anti Rasuah diwujudkan di negara kita secara khusus dari Mahkamah Seksyen Rayuan, Persekutuan dengan hakim-hakim berpakaran ini akan memberi satu suasana ketetapan kejituan mahkamah khusus tentang rasuah .Kami telah mengemukakan ini dan telah mendapat perhatian khusus kerajaan," katanya.Rais berkata demikian selepas menyerahkan Buku Laporan Tahunan Jawatankuasa Khas Mengenai Rasuah (JKMR) Tahun 2020 di Parlimen.Turut dicadangkan, termasuklah, prosedur jaminan penyimpanan barang kes oleh SPRM seperti wang tunai dan barang kemas yang bernilai jutaan ringgit diurus tadbir dan disimpan oleh Bank Negara atau bank bertauliah bagi mengelakkan barang kes hilang.

(Yang Dipertua Dewan Negara, Tan Sri Dr Rais Yatim)